HANTUK KEPALA KE KENING ISTERI, SUAMI DIJEL TIGA BULAN

KUALA LUMPUR: Gara-gara menghantukkan kepala ke kening isteri sehingga cedera dan menerima menerima tujuh jahitan, seorang penganggur dipenjara tiga bulan oleh Mahkamah Majistret, di sini, hari ini.

Majistret Wong Chai Sia menjatuhkan hukuman itu terhadap Mohd Faizal Maula Azanan, 33, selepas dia mengaku bersalah menyebabkan kecederaan ke atas isterinya, Noriza Mohd Nordin, 35, yang juga pembantu pegawai perubatan, dengan menghantukkan kepalanya di kening kanan (mangsa).

Perbuatan itu dilakukan di sebuah unit Pangsapuri Sri Tioman 2 di Jalan Pertahanan, Setapak, pada jam 4 pagi, Sabtu lalu.

Pertuduhan mengikut Seksyen 323 Kanun Keseksaan yang membawa hukuman penjara maksimum setahun atau denda RM2,000 atau kedua-duanya dan dibaca bersama Seksyen 326A kanun sama yang membawa hukuman maksimum dua kali ganda bagi sabitan di bawah Seksyen 323.

Mahkamah memerintahkan tertuduh menjalani hukuman itu bermula dari tarikh tangkap pada 13 Mei lalu.

Timbalan Pendakwa Raya, B. Sareeka, memohon hukuman penjara setimpal dengan mengambil kira kecederaan dihadapi mangsa sehingga perlu menerima tujuh jahitan.

Mohd Faizal, yang tidak diwakili peguam, memohon hukuman berbentuk denda dikenakan terhadapnya dengan alasan dia telah menyesal dengan perbuatannya.

“Saya minta maaf kerana telah mencederakan isteri saya. Saya menyesal dengan perbuatan saya dan mohon hukuman denda kerana saya mempunyai anak selain ingin memperbaiki kehidupan saya,” katanya. — AlHijrah Online


PKP: KADAR KESALAHAN PENGGUNA LEBUH RAYA TURUN 97 PERATUS

IPOH: Kadar kesalahan pengguna lebuh raya turun sehingga 97 peratus tahun ini susulan pelaksanaan Perintah Kawalan Pergerakan (PKP) yang diumumkan kerajaan sejak Mac lalu.

Ketua Pengarah Jabatan Pengangkutan Jalan (JPJ), Datuk Seri Shaharuddin Khalid berkata, jumlah yang direkodkan sehingga Ogos lalu itu menunjukkan perbezaan sebanyak 1,068 kesalahan berbanding tahun lalu dengan 2,164 kesalahan.

“Penurunan kesalahan di lebuh raya ini ada dua faktor. Pertamanya adalah pengurangan penggunaan jalan raya disebabkan penularan wabak COVID-19 dalam negara.

“Faktor kedua pula keberkesanan tindakan JPJ seperti melalui kekerapan aktiviti rondaan dan sebagainya. Justeru semua pengguna lebuh raya peka terhadap penguatkuasaan undang-undang,” katanya.

Ujar Shaharuddin, kesalahan lebih muatan mencatatkan penurunan tertinggi sebanyak 171 peratus iaitu 987 kesalahan tahun lalu kepada 364 kesalahan tahun ini diikuti memandu di lorong kecemasan dan muatan bahaya masing-masing dengan 339 dan 263 kesalahan.

Beliau berkata demikian dalam sidang media selepas merasmikan Pusat Kawalan Penguatkuasa Lebuhraya (Unit Penguatkuasa Lebuhraya) (UPLR) Di Bangunan Plaza Tol Lama Jelapang di Ipoh hari ini.

Terdahulu, JPJ dan PLUS Malaysia Bhd (PLUS) menandatangani memorandum persefahaman (MoU) bagi menjalankan inisiatif dan memperkukuh kerjasama strategik melibatkan operasi dan pelaksanaan penguatkuasaan dalam meningkatkan aspek keselamatan di lebuh raya. — AlHijrah Online / Hamimah Hamid


LOW YET CENTRE MAHU LEBIH DIKENALI

KUALA LUMPUR: Usaha mengembangkan sesebuah perniagaan bukan satu tugas mudah namun ia tidak mustahil dengan keazaman, kerja keras, serta kualiti perkhidmatan kepada pelanggan.

Semangat itu dipegang pengasas Low Yet Centre, Anwaruddin Sulaiman yang mengusahakan perniagaan dan perkhidmatan elektronik komputer.

Ketika ini Low Yet Centre beroperasi di Muar, Johor dengan menawarkan perkhidmatan menjual barangan komputer serta servis peralatan itu.

Kepakaran Anwaruddin dalam bidang elektronik, banyak membantu pelanggannya menyelesaikan masalah berkaitan komputer yang rumit dan anak muda itu juga ketika ini sedang melajutkan pengajian doktor falsafah (Phd) bagi menambah pengetahuan dan kepakaran.

Anwaruddin mempunyai visi yang besar untuk mengembangkan syarikatnya dengan mempunyai cawangan di seluruh Malaysia dan dikenali ramai.

Prestasi syarikat yang baik telah menyaksikan Low Yet Centre menerima Anugerah Jenama Dipercayai oleh World Muslimpreneur.

Anugerah terbabit menjadi motivasi tinggi buat Anwaruddin untuk terus mengembangkan perniagaannya dan membawa syarikatnya mencapai tahap yang tinggi. – AlHijrah Online


PEMANDU MABUK HANYA BOLEH DIHUKUM DENGAN ‘POLITICAL WILL’

Oleh Finaz Yunus

Sembilan maut akibat dilanggar pemandu mabuk! Angka menggemparkan itu dicatatkan daripada 22 kes kemalangan membabitkan pemandu mabuk bagi tempoh lima bulan pertama 2020 berbanding 23 kes direkodkan sepanjang tahun lalu.

Jika kita lihat beberapa tahun kebelakangan ini, reaksi rakyat terhadap angka kematian akibat pemandu mabuk tidak sekuat (baca: semarah) ini.

Tahun 2020 bukan sahaja melepaskan amarah dan kesedihan keluarga mangsa, malah masyarakat khususnya umat Islam bangkit bersuara lantang dan mahu Akta Pengangkutan Jalan 1987 (Akta 333) dipinda secepat mungkin.

Masyarakat menuntut hukuman lebih keras dan setimpal! Mereka mahu pemabuk yang disabit kesalahan sama ada digantung sampai mati atau dipenjara seumur hidup selain membayar pampasan kepada keluarga mangsa terkorban akibat dilanggar pemandu mabuk.

Tuntutan hukuman keras itu juga disusuli dengan desakan supaya penjualan arak diharamkan. Persoalannya, mampukah segala tuntutan pindaan akta itu didengari dan dilaksanakan kerajaan?

Penasihat Undang-Undang Universiti Teknologi Mara (UiTM), Prof Madya Dr Haidar Dziyauddin dalam program Analisis di TV AlHijrah yang mengupas topik ‘Pemandu Mabuk: Gantung Sampai Mati tau Penjara Seumur Hidup? ‘ Rabu lalu berkata, kesanggupan pemerintah adalah keutamaan dalam isu ini.

Meminda undang-undang sedia ada atau memperkenalkan undang-undang baharu, bergantung kepada kesediaaan kerajaan.

“Negara kita mengamalkan sistem berparlimen, jadi semua undang-undang akan diperkenalkan dan diluluskan pada peringkat parlimen melalui proses yang dijalankan di parlimen.

“Dari itulah wujudnya kesanggupan pemerintah untuk memperkenalkan undang-undang yang lebih ketat ataupun sesuatu sistem kebajikan,” katanya.

Persoalannya di sini, jika pengharaman penjualan arak dilakukan, adakah kerajaan bersedia untuk menerima kehilangan kutipan cukai yang dikenakan ke atas minuman keras atau apa yang dikenali sebagai ‘sin tax’ atau ‘cukai haram’ ini?

Kerajaan Persekutuan mengutip RM2.35 bilion dan RM1.99 bilion, masing-masing kutipan duti dan cukai yang dikenakan ke atas penjualan minuman keras pada 2018 dan 2019 (sehingga September 2019).

Mengulas isu sama, Ketua Urus Setia Jabatan Siasatan dan Penguatkuasaan Trafik Bukit Aman, ACP Shahrum Hashim berkata hukuman terbaik ke atas pemandu mabuk adalah dengan menjadikannya sebagai hukuman mandatori.

“Sudah dinyatakan di dalam seksyen 44 dan seksyen 45 hukuman pemandu mabuk ini mungkin boleh dinaikkan lagi dari segi denda dan hukuman penjara, kita jadikan hukuman ini sebagai hukuman mandatori dan mungkin akan lebih menggerunkan dan mendatangkan perasaan takut bagi pesalah mabuk,” katanya.

Beliau berkata hukuman penjara lebih menimbulkan kesedaran kepada pemandu mabuk berbanding bentuk hukuman lain.

“Kalau denda boleh diusahakan untuk membayar denda dan sebagainya, tapi kalau penjara mungkin akan lebih menimbulkan sedikit kesedaran apabila (pesalah) duduk dalam situasi yang berlainan” kata Shahrum.

Shahrum juga bersetuju dengan pandangan Haidar mengenai pelaksanaan undang-undang pemanduan bebas alkohol, bergantung kepada kesediaan kerajaan dalam menguat kuasakan undang-undang seumpama itu.

Mengulas isu sama, Pensyarah Kanan Undang-Undang Jenayah Islam dan Sistem Perundangan Islam, Prof Madya Dr Ramizah Wan Muhammad berkata, pemandu yang mabuk, Islam atau bukan Islam, yang melanggar atau memandu secara merbahaya atau menyebabkan kematian, boleh dikenakan hukuman diat dalam undang-undang Islam.

Jika tidak boleh dikenakan hukuman mati ataupun qisas di dalam kategori pertama, pemandu mabuk itu boleh dikenakan hukuman gantian seperti membayar diat dan sulh .

“Perlu diingatkan, jika pesalah telah dimaafkan, pesalah masih boleh dihukum dengan hukuman lain atas dasar hak kerajaan untuk menjaga kemaslahatan rakyat” kata Ramizah.

Bagaimanapun Haidar berpandangan, walaupun perlembagaan  jelas menyebut Islam sebagai agama persekutuan, ia perlu dibaca bersama  Artikel Empat Perlembagaan Persekutuan yang menyatakan bahawa Perlembagaan Persekutuan adalah undang-undang yang tertinggi dalam negara ini.

“Di Malaysia, kita mengamalkan dwi-sistem iaitu sistem perundangan sivil dan sistem perundangan syariah. Artikel 4 adalah undang-undang tertinggi, mana-mana undang-undang yang bercanggah dengan Perlembagaan (Persekutuan) maka undang-undang itu akan terbatal, termasuklah perundangan Islam kerana bagi perundangan Islam yang diamalkan Malaysia ini hanya tertakluk kepada perkara-perkara yang disebut di dalam Perlembagaan sahaja,” jelas Haidar.

Menyaksikan hujah pakar perlembagaan dan pihak berkuasa serta reaksi rakyat, bolehlah kita simpulkan bahawa semua pihak bersedia untuk meminda hukuman lebih berat buat pemandu mabuk. Namun, bagaimana pula dengan pemimpin kita?

Dalam kalangan 222 ahli parlimen kita, berapa ramaikah yang akan bersama rakyat untuk memerangi pemandu mabuk ini? Sama-sama kita lihat ‘keikhlasan’ pemimpin kita pada pertengahan bulan ini nanti. – AlHijrah Online

Penulis adalah Penerbit & Pengacara Program Analsis yang bersiaran setiap Rabu jam 9 malam di saluran 114 TV AlHijrah.

Artikel disunting Syed Azwan Syed Ali.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


BAYI, IBU CEDERA DIHEMPAP POKOK RU KETIKA BERKELAH DI PANTAI PUTERI

MELAKA: Seorang bayi lelaki berusia setahun lima bulan dan ibunya cedera selepas dihempap sebatang pokok ru yang tumbang ketika berkelah di Pantai Puteri, Tanjung Kling dalam kejadian 6.30 petang semalam.

Ahli Dewan Undangan Negeri (ADUN) Pantai Kundor Tuminah Kadi berkata semasa kejadian, kedua-dua mangsa sedang duduk di kawasan berkenaan dengan bayi tersebut sedang didukung oleh ibunya manakala dua lagi anaknya serta suami sedang mandi-manda di pantai.

“Tiba-tiba sebatang pokok ru tumbang menghala ke laut menyebabkan ranting dan dahan pada bahagian tengah pokok menghempap kedua-dua mangsa. Dahan pokok itu menghempap belakang kepala ibu bayi tersebut menyebabkan mereka tersembam ke pasir.

“Mangsa kemudiannya dibantu oleh orang ramai dengan mengalihkan dahan pokok tersebut termasuk mengorek pasir sebelum dikejarkan ke Hospital Melaka oleh ambulans,” katanya kepada pemberita di sini hari ini.

Ketika kejadian Tuminah bersama calon Barisan Nasional (BN) Tangga Batu Datuk Lim Bang Hong sedang menyantuni pengunjung di sekitar lokasi sebelum dimaklumkan oleh penduduk mengenai kejadian tersebut pada 6.45 petang.

Katanya, bayi tersebut didapati mengalami kesesakan nafas akibat tersembam ke pasir dan setakat ini masih menerima rawatan.

Sementara itu, Tuminah berkata kejadian pokok tumbang bukanlah pertama kali berlaku sebaliknya sudah kerap terjadi memandangkan usia pokok berkenaan sudah melebihi 20 tahun di samping berlaku hakisan pantai.

Katanya, walaupun kerja-kerja cantasan dilakukan secara berkala oleh Majlis Bandaraya Melaka Bersejarah (MBMB) namun faktor akar pokok ru yang tidak mempunyai akar tunjang menyebabkan ia tidak kukuh seperti pokok lain.

“Saya sudah meminta MBMB agar menebang sebahagian pokok yang sudah tua dan tidak lagi kukuh bagi mengelakkan kejadian sama berulang.

“Pada masa sama, kita juga bercadang untuk menutup sementara pantai bagi aktiviti perkhemahan memandangkan musim hujan pada ketika ini boleh membahayakan pengunjung,” katanya.

Exco Kesihatan dan Antidadah negeri Dr Muhamad Akmal Saleh ketika dihubungi berkata bayi berkenaan masih diberi rawatan untuk menstabilkannya  dan perkembangan terkini akan dimaklumkan dari semasa ke semasa. –AlHijrah Online


ANGKA KES HARIAN POSITIF COVID-19 MELEBIHI 20,000

KUALA LUMPUR: Jumlah kes positif COVID-19 di Malaysia hari ini melebihi 20,000 dengan merekodkan 20,596 kes.

Angka jangkitan harian itu paling tinggi pernah direkodkan di Malaysia.

Ketua Pengarah Kesihatan Tan Sri Dr Noor Hisham Abdullah berkata pertambahan kes baharu itu menjadikan kumulatif kes COVID-19 di Malaysia kini 1,203,706.

Selangor kekal penyumbang kes harian tertinggi dengan 8,549 kes, Kuala Lumpur 2,163 kes, Kedah 1,446 kes, Johor 1,300 kes, Sabah 1,062 kes, Pulau Pinang 1,022 kes, Negeri Sembilan 989 kes, Perak 916 kes, dan Kelantan 772 kes.

Sarawak pula merekodkan 759 kes, Melaka 622 kes, Terengganu 501 kes, Pahang 426 kes, Putrajaya 50 kes, Labuan 15 kes dan Perlis 4 kes. – AlHijrah Online


BAYI MASIH BERTALI PUSAT DITEMUKAN DI TEPI JALAN MENINGGAL DUNIA DI HOSPITAL

KUALA LUMPUR: Seorang bayi lelaki dipercayai baharu dilahirkan ditemukan di tepi jalan berhadapan kawasan letak kereta sebuah pangsapuri di Kajang pagi tadi.

Ketua Polis Daerah Kajang ACP Mohd Zaid Hassan berkata bagaimanapun, bayi malang itu meninggal dunia ketika menerima rawatan di Hospital Serdang.

Beliau berkata pihaknya menerima laporan berhubung penemuan bayi itu oleh seorang lelaki berusia 51 tahun pada 7.07 pagi.

“Bayi yang masih bertali pusat itu ditemukan terbaring bersama uri tanpa pakaian serta tiada nota dan disahkan berada dalam keadaan tenat sebelum dibawa ke Hospital Serdang.

“Setelah rawatan diberikan, pada 10.35 pagi pihak hospital mengesahkan bayi itu meninggal dunia dan seterusnya akan menjalani proses bedah siasat,” menurutnya dalam kenyataan hari ini.

Beliau berkata kes disiasat mengikut Seksyen 318 Kanun Keseksaan.

Katanya orang ramai yang mempunyai maklumat berhubung kejadian itu boleh menghubungi balai polis berhampiran atau Pegawai Penyiasat Inspektor Muhammad Tasnim Mohamed Nor di talian 014-6209 960 bagi membantu siasatan.–AlHijrah Online


CATU MAKANAN, IKAT PERUT UNTUK BERPUASA!

Ketika ramai pening kepala untuk memilih menu berbuka puasa, keluarga daif lapan beranak dari Kg Charuk Tenang dekat Sik, Kedah, terpaksa ikat perut kerana mencatu makanan dek kemiskinan.

Dengan hanya ketua keluarga berusia 54 tahun yang bekerja sebagai pengawal keselamatan di kilang getah, rumah mereka jauh di pedalaman tanpa bekalan air dan elektrik.

Ikuti kisah Azri Senik dan keluarganya, antara 1,000 penerima bantuan Konvoi Jelajah Peduli Ummah Majlis Perundingan Pertubuhan Islam Malaysia (MAPIM) ke utara negara bermula 15 hingga 23 Mei depan. — AlHijrah Online


IBU MUDA DIDAKWA BUNUH ANAK 18 BULAN

SEPANG: Seorang ibu muda didakwa di Mahkamah Sesyen di sini hari ini atas pertuduhan membunuh anak kandungnya berumur setahun enam bulan di Cyberjaya, minggu lepas.

Umishahirah Khalid, 20, yang kelihatan sugul mengangguk faham selepas pertuduhan dibacakan di hadapan Hakim Ahmad Fuad Othman yang menjalankan tugas sebagai majistret bagi kes tersebut.

Pertuduhan mengikut Seksyen 302 Kanun Keseksaan yang boleh membawa hukuman mati jika disabit kesalahan.

Tiada sebarang pengakuan direkodkan berikutan kes bunuh di bawah bidang kuasa Mahkamah Tinggi.

Kerani swasta itu didakwa membunuh anak kandung lelakinya di sebuah unit kondominium di Cyberjaya antara 5.52 petang, 11 Jan hingga 11.30 pagi, 12 Jan.

Pendakwaan dikendalikan oleh Timbalan Pendakwa Raya Nur Sabrina Zubairi manakala tertuduh diwakili oleh peguam Johan Radzi yang menggantikan peguam utamanya Farhana Abdul Halim.

Nur Sabrina memohon kepada mahkamah agar tertuduh dirujuk ke hospital bagi pemeriksaan dan pemantauan mental mengikut Seksyen 342 Kanun Tatacara Jenayah.

Ahmad Fuad yang membenarkan permohonan pihak pendakwaan, menetapkan 20 Mac sebagai tarikh sebutan kes dan penyerahan laporan perubatan.–AlHijrah Online


MUALAF OKU BERGELAR AL-HAFIZ

KUALA LUMPUR: Mualaf yang juga orang kurang upaya (OKU) penglihatan yang sebelum ini menghafaz 10 juzuk Al-Quran, kini bergelar Al-Hafiz.

Dalam perkongsian di Facebook Darul Quran Jabatan Kemajuan Islam Malaysia (JAKIM), Tan Mike Foong, 25 tahun, berjaya mengkhatamkan hafazan 30 juzuk Al-Quran pada semester akhir Program Tahfiz Al-Quran & Al-Qiraat Darul Quran, JAKIM.

Katanya, Mike bukan sahaja menghafaz, malah dia juga telah menulis keseluruhan al-Quran tersebut dengan tulisan braille seperti yang ditetapkan dalam proforma Program berkenaan.

“InsyaAllah, Mike yang kini berada di semester akhir Program Diploma Tahfiz Al-Quran & Al-Qiraat Darul Quran JAKIM akan diraikan bersama kawan-kawannya dalam Majlis Khatam Hafazan Al-Quran yang dijadualkan pada 5 Mac 2022. Doakan semuanya berjalan lancar seperti yang dirancang,” katanya.

Sementara itu, Menteri di Jabatan Perdana Menteri (Hal Ehwal Agama) Senator Idris Ahmad meluahkan rasa sebak serta kagum dengan pencapaian mualaf itu.

Idris berkata pendorong kejayaan Mike adalah ibu bapanya yang beragama Buddha kerana tidak menghalang anaknya untuk memeluk Islam dan menghafal Al-Quran.

“Malah ibunya sentiasa berulang alik menghantar anak istimewanya ke DQ dan ketika Jumaat sentiasa menunggu anaknya sehingga selesai solat.

“Walaupun seorang OKU penglihatan, tetapi hatinya jernih dan bersih. Benar al-Quran itu cahaya yang menerangi kehidupan kita,” katanya.

–AlHijrah Online


KEPUTUSAN UPKK 9 MAC INI

KUALA LUMPUR: Jabatan Kemajuan Islam Malaysia (JAKIM) akan mengumumkan keputusan Ujian Penilaian Kelas KAFA (UPKK) 2022 pada 9 Mac 2023 (Khamis).

Ujian berkenaan tahun ini diduduki lebih 200,000 pelajar yang mengikuti Kelas Al-Quran dan Fardu Ain (KAFA).

Menurut Ketua Pengarah JAKIM Datuk Hakimah Mohd Yusoff, keputusan UPKK boleh disemak melalui tiga kaedah bermula jam 4 petang Khamis ini.

“Keputusan juga boleh disemak melalui sistem pesanan ringkas (SMS) dengan menaip UPKK<jarak>No. MyKid/No. Kad Pengenalan Khas<jarak>No. Angka Giliran dan hantar ke 15888,” katanya dalam kenyataan hari ini.

Selain itu, slip keputusan penuh juga boleh didapatkan di sekolah masing-masing mulai jam 9.30 pagi pada 10 Mac 2023. – AlHijrah Online


TENTERA SYRIA TAWAN BANDAR STRATEGIK DI ALEPPO

DAMSYIK: Tentera kerajaan Syria menawan sebuah bandar strategik di selatan wilayah Aleppo di utara Syria semalam.

Xinhuanet melaporkan, tentera rejim menawan bandar al-Eis, antara kawasan penting dalam usaha tentera menguasai Lebuhraya Damsyik-Aleppo, demikian menurut Badan Pemerhati Hak Asasi Manusia Syria.

Kerajaan Syria disokong sekutunya Rusia meningkatkan operasi ketenteraan di wilayah Idlib dan pinggir selatan Aleppo untuk menguasai lebuh raya strategik yang dikuasai penentang rejim Bashar. — Terjemahan AlHijrah Online


49 INDIVIDU LANGGAR SOP SOLAT AIDILADHA DIREMAN

BUKIT MERTAJAM: Polis menahan reman 49 individu bagi membantu siasatan berhubung pelanggaran prosedur operasi standard (SOP) solat sunat Aidiladha di luar Surau Taman Pelangi, Juru semalam.

Tahanan reman itu melibatkan 48 warga Bangladesh dan seorang warga tempatan.

Perintah reman kesemua individu berusia 20 hingga 43 tahun ini akan bermula hari ini hingga Sabtu manakala seorang suspek warga tempatan berusia 64 tahun direman sehingga Jumaat.

Perintah reman dikeluarkan oleh Penolong Pendaftar Mahkamah Majistret Bukit Mertajam, Hasliza Razak pagi tadi.

Mereka disiasat mengikut Seksyen 269 Kanun Keseksaan dan Peraturan 10, Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2021.

Suspek ditahan di kawasan perumahan di Taman Pelangi semalam khusus sejurus polis menerima laporan berhubung insiden kejadian berkenaan.

Pada Selasa, media melaporkan polis mengesan lebih 200 warga asing yang melanggar SOP dengan mengadakan solat sunat Aidiladha di atas jalan di kawasan itu.

Ketua Polis Pulau Pinang, Datuk Mohd Shuhaily Mohd Zain dilaporkan berkata, kumpulan itu didapati berbuat demikian selepas pengurusan surau tidak membenarkan mereka solat di dalam surau berikutan melebihi had ditetapkan.

Terdahulu, tular di laman sosial video berdurasi 22 saat memaparkan kumpulan lebih 200 warga asing melakukan solat sunat Aidiladha di atas jalan raya di Taman Pelangi.

Menurut Majlis Agama Islam Negeri Pulau Pinang sebelum ini, solat sunat Aidiladha hanya dibenar dilakukan di masjid negeri dan daerah dengan kapasiti 150 orang, masjid kariah (100) serta surau (50). — AlHijrah Online


AMBIL PELUANG RAMADAN LATIH DIRI AMAL GAYA HIDUP SIHAT

KUALA LUMPUR: Elak makan berlebihan dan ambil peluang berpuasa pada bulan Ramadan ini sebagai satu latihan mengamalkan diet yang seimbang serta menurunkan berat badan bagi menjamin kesihatan yang baik, kata pakar kesihatan dari Universiti Kebangsaan Malaysia (UKM).

Dekan Fakulti Sains Kesihatan UKM Prof Dr Suzana Shahar berkata separuh daripada jumlah orang dewasa di negara ini mengalami masalah obesiti atau setiap dua rakyat Malaysia, seorang daripadanya mengalami masalah berat badan berlebihan.

“Sepatutnya pada bulan Ramadan ini seseorang individu boleh mengurangkan kira-kira 500 kalori sekiranya kita tidak makan pada waktu siang berbanding hari biasa.

“Kebiasaannya pada hari-hari lain, kita akan memperoleh 2,000 hingga 3,000 kalori sehari dengan lima kali waktu makan berbanding waktu makan pada bulan puasa,” katanya ketika dihubungi Bernama.

Suzana berkata walaupun ada yang berupaya dan berjaya mengurangkan berat badan pada bulan puasa, mungkin tidak ramai yang mampu mengekalkan berat badan berkenaan kerana ia akan meningkat semula pada hari raya.

“Paling penting sewaktu berbuka, dinasihatkan untuk berbuka secara bersederhana, perkara ini boleh dikawal dengan pengambilan makanan menggunakan konsep suku-suku, contohnya suku nasi iaitu satu senduk nasi penuh, suku ayam atau ikan sepotong, sayur serta buah-buahan.

“Sebaiknya pada waktu berbuka itu dimulakan dengan makanan gula segera iaitu ‘fast release sugar’ seperti kurma dalam tiga biji dan minum air panas atau suam terlebih dahulu,” katanya.

Jelas beliau lagi, selepas solat maghrib barulah disarankan mengambil makanan mengandungi karbohidrat yang tinggi seperti nasi, pasta dan beberapa hidangan yang lain.

“Selain itu, masalah keracunan makanan pada bulan puasa sering kali berlaku, diingatkan kepada orang ramai untuk masak sendiri dan hanya beli juadah yang sukar dimasak sahaja,” katanya.

Sementara itu, Pengerusi Pertubuhan Pencegahan Obesiti Kanak-Kanak dan Dewasa Kevin Zahri berkata bagi mengekalkan tenaga sepanjang bulan Ramadan ini, orang ramai disarankan mengambil makanan yang mengandungi karbohidrat kompleks.

“Contohnya ‘brown bread’, oat, nasi perang atau makanan yang berserat kerana makanan-makanan seperti ini akan dihadam dengan perlahan dan membekalkan tenaga yang berkekalan.

“Selain itu, protein juga dapat mengenyangkan sementara gula ringkas seperti kuih, biskut, nasi putih kurang mengenyangkan dan membekalkan tenaga yang cepat,” katanya.

Kevin yang juga terkenal sebagai guru kecergasan dalam media sosial turut berkongsi jenis senaman yang boleh diamalkan ketika Ramadan iaitu sebelum dan selepas berbuka puasa.

“Sebelum berbuka, lakukan senaman yang rendah intensiti dan tidak memudaratkan seperti berjalan kaki manakala selepas berbuka pula dibenarkan untuk tinggi intensiti contohnya lompat tali dapat membantu membakar kalori yang banyak,” katanya.

Beliau juga menasihatkan orang ramai untuk menggunakan kelebihan bulan Ramadan agar sentiasa cuba membaiki kesihatan diri secara menyeluruh merangkumi mental, fizikal dan spiritual.–AlHijrah Online


TREND SOLAT DENGAN KIPAS: JANGAN AMBIL ILMU DARI SUMBER TIDAK DIKETAHUI

IPOH: Orang ramai diminta melaporkan kepada pejabat agama negeri masing-masing sekiranya terdapat perbuatan menjadikan kipas sebagai makmum apabila menunaikan solat.

Menteri di Jabatan Perdana Menteri (Hal Ehwal Agama) Datuk Idris Ahmad berkata perbuatan itu menjadi ikutan anak muda dan remaja sedangkan ia tidak sepatutnya berlaku.

“Saya nasihatkan kepada anak muda semua supaya mendapatkan ilmu agama dengan mencari guru yang boleh mengajarkan dengan betul seperti melalui kuliah di masjid, surau dan sebagainya.

“Janganlah ambil ilmu yang ditiru dari Youtube dan mana-mana sumber yang tidak diketahui, jadi perkara yang mengarut dan pelik ini diminta supaya laporkan kepada pejabat agama supaya boleh diambil tindakan,” katanya.

Beliau berkata demikian ketika ditemui pemberita pada Majlis Rumah Terbuka Aidilfitri Pas yang dihadiri  Presiden Pas Tan Sri Abdul Hadi Awang di Stadium Indera Mulia di sini hari ini.

Baru-baru ini tular satu trend memuat naik video, khususnya di aplikasi TikTok, yang menunjukkan individu, rata-rata berstatus bujang, berlakon menunaikan solat dengan menjadikan kipas sebagai makmum atau imam. – AlHijrah Online


266 SEKOLAH AGAMA SWASTA DI JOHOR MASIH BELUM BERDAFTAR, DILULUSKAN PENUBUHAN

ISKANDAR PUTERI: Jabatan Agama Islam Negeri Johor (JAINJ) mengesan sebanyak 266 buah sekolah agama swasta di sekitar Johor  yang masih belum berdaftar dan diluluskan penubuhannya, Dewan Undangan Negeri (DUN) Johor hari ini diberitahu.

Pengerusi Jawatankuasa Hal Ehwal Agama Islam Negeri Johor Mohd Fared Mohd Khalid berkata ia membabitkan 31 buah sekolah tahfiz, 12 buah pondok agama, 10 sekolah rendah Islam dan 213 prasekolah.

“Sebagai makluman tambahan, JAINJ kini giat berusaha untuk memberi pendedahan tentang kewajiban mendaftar kepada institusi pendidikan peringkat prasekolah.

“Bagi sekolah-sekolah tahfiz yang ingin berdaftar dalam negeri Johor, sekolah itu perlu melalui beberapa proses kelulusan mengikut Kaedah-Kaedah Pengawalan Sekolah-Sekolah Agama Islam 1981,” kata beliau ketika menjawab soalan lisan Gan Peck Cheng (PH-Penggaram) pada persidangan DUN Johor hari ini.

Mohd Fared berkata JAINJ juga akan terus memantau dan membantu sekolah tahfiz yang mempunyai kekangan dalam mendapatkan kelulusan pendaftaran daripada pelbagai pihak.

Setakat ini, terdapat 37 sekolah agama swasta merangkumi kategori sekolah tahfiz, sekolah pondok, sekolah menengah Islam dan sekolah rendah Islam dalam proses untuk mendapatkan pendaftaran penuh dan melengkapkan dokumen pendaftaran mereka, kata beliau.

Terdahulu, Gan bertanyakan bilangan sekolah-sekolah agama swasta yang tidak berdaftar dan proses pemutihan yang dilaksanakan oleh kerajaan negeri. — AlHijrah Online


AZMIN ALI RAMPAS KERUSI DUN HULU KELANG

KUALA LUMPUR: Pengerusi Perikatan Nasional (PN) Selangor Mohamed Azmin Ali memenangi kerusi Dewan Undangan Negeri (DUN) Hulu Kelang.

Azmin berjaya menewaskan calon Pakatan Harapan (PH) Juwairiya Zulkifli.—AlHijrah Online

MENYUSUL LANJUT


MUHYIDDIN DIDAKWA DI MAHKAMAH HARI INI

KUALA LUMPUR: Bekas Perdana Menteri Tan Sri Muhyiddin Yassin akan didakwa di Mahkamah Kuala Lumpur di sini hari ini berhubung projek Program Jana Ekonomi Pemerkasaan Kontraktor Bumiputera Berwibawa (Jana Wibawa) dan isu berkaitan.

Muhyiddin bakal menghadapi pertuduhan di bawah Akta Suruhanjaya Pencegahan Rasuah Malaysia (SPRM) 2009 dan Seksyen 4(1)b Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Semalam, SPRM mengesahkan menahan Presiden Bersatu itu pada 1 tengah hari selepas hadir untuk dirakam percakapan bagi melengkapkan proses siasatan akhir di ibu pejabat suruhanjaya berkenaan di Putrajaya.

Muhyiddin kemudiannya dibebaskan dengan jaminan SPRM kira-kira 8.20 malam.

SPRM sebelum ini telah membekukan akaun parti Bersatu dan beberapa individu termasuk Ketua Penerangan parti itu Datuk Wan Saiful Wan Jan dan Timbalan Ketua Bahagian Bersatu Segambut Adam Radlan Adam Muhammad, didakwa di mahkamah berkaitan projek Jana Wibawa. — AlHijrah Online


TUN M SUDAH BERINTERAKSI DENGAN KELUARGA – MARINA MAHATHIR

KUALA LUMPUR: Bekas Perdana Menteri Tun Dr Mahathir Mohamad yang sedang dirawat di Institut Jantung Negara (IJN) dilapor sudah mula berinteraksi dengan keluarga.

Perkara itu dikongsikan anaknya, Marina Mahathir yang turut berharap orang ramai tidak mengendahkan khabar angin yang disebarkan oleh sumber-sumber yang tidak sahih mengenai keadaan bapanya.

“Bagi pihak Tun Dr Siti Hasmah Mohd Ali, kami sekeluarga ingin mengucapkan terima kasih kepada semua pihak, di dalam dan luar negara, yang telah menganjurkan majlis doa selamat dan bacaan Yasin dan juga orang ramai dari pelbagai agama yang telah mengirim doa serta ucapan agar Tun Dr Mahathir cepat sembuh.

“Kami juga berharap agar orang ramai tidak mengendahkan khabar angin yang disebarkan oleh sumber-sumber yang tidak sahih,” katanya dalam satu kenyataan di sini, hari ini.

Katanya, IJN dan keluarga Dr Mahathir akan mengeluarkan kenyataan dari semasa ke semasa mengenai perkembangan rawatan bekas Perdana Menteri itu.

Terdahulu, Dr Mahathir dilaporkan berada di Unit Rawatan Rapi Koronari, IJN dan berada di bawah pemantauan rapat oleh pakar perubatan di situ. –AlHijrah Online


UNDANG-UNDANG ISLAM TIDAK PECAH BELAH MASYARAKAT MAJMUK – ZULKIFLI

KUALA LUMPUR: Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri menyangkal dakwaan kononnya penguatkuasaan undang-undang Islam akan memecah-belahkan keharmonian rakyat pelbagai kaum di negara ini.

Memetik Bernama, Zulkifli menjelaskan andai rakyat pelbagai kaum dan agama mampu memahami serta menghayati Perlembagaan Persekutuan serta sistem perundangan Islam di Malaysia, kerajaan yakin perundangan Islam bukanlah suatu isu yang sensitif.

“Undang-undang Islam itu sendiri, sifatnya inklusif dan progresif yang sesuai dengan peredaran masa.”

Kata Zulkifli, prinsip-prinsip perundangan Islam juga bersifat menyantuni semua kaum dan golongan masyarakat sama ada orang Islam dan orang bukan Islam.

Beliau berucap demikian ketika menggulung perbahasan usul menjunjung kasih titah Yang di-Pertuan Agong di Dewan Negara pada Selasa.

Berbicara tentang hukuman dalam Islam, Zulkifli berkata ia lebih bersifat bersifat mendidik, bukan untuk menghukum semata-mata.

Sehubungan itu adalah tidak berasas sama sekali dakwaan kononnya undang-undang Islam boleh memecahbelahkan keharmonian masyarakat majmuk.

Sementara itu Zulkifli mengakui wujud ketidakharmonian serta pertindihan antara dua sistem perundangan yang diamalkan Malaysia iaitu perundangan sivil dan syariah.

“Kerajaan sentiasa mencari jalan penyelesaian mengharmonikan perundangan sivil dan syariah tanpa prejudis.”

Apa yang penting, Zulkifli berkata perkara paling utama adalah kedua-dua sistem perundangan ini bertujuan untuk mencari, memberi dan mencapai keadilan.

Apabila matlamat itu jelas, jelas Zulkifli maka usaha mengharmonikan kedua-dua sistem perundangan berkenaan akan menjadi lebih mudah.

Katanya lagi antara usaha yang sedang giat dijalankan oleh Jabatan Kemajuan Islam Malaysia (JAKIM) dan Jabatan Kehakiman Syariah Malaysia (JKSM) dalam usaha memperkasakan mahkamah syariah termasuklah syor peningkatan peringkat mahkamah syariah, pindaan undang-undang substantif dan undang-undang prosedur. – AlHijrah Online


TIGA MAUT DALAM KERETA DIPERCAYAI BERHENTI UNTUK REHAT, TIDUR

BATU PAHAT: Tiga warga Myanmar ditemukan maut dalam sebuah kereta jenis Perodua Alza di Hentian Sebelah Yong Peng arah selatan di sini, malam tadi dipercayai berhenti di lokasi kejadian untuk berehat dan tidur.

Pemangku Ketua Polis Daerah Batu Pahat Supt Shahrulanuar Mushaddat Abdullah Sani berkata pihaknya menerima maklumat berhubung kejadian itu daripada orang awam kira-kira 9.15 malam tadi.

Beliau berkata siasatan awal mendapati tiga mangsa iaitu dua lelaki berusia 23 dan 25 tahun, manakala seorang wanita berumur 27 tahun itu sedang dalam perjalanan dari Genting Highlands, Pahang menuju ke Taman Air Biru, Pasir Gudang.

“Kereta tersebut dipinjam daripada seorang rakan di Johor Bahru dan mereka dipercayai telah berhenti rehat dan tidur dalam kereta di tempat kejadian,” katanya dalam satu kenyataan hari ini.

Menurut beliau hasil temu bual awal melalui beberapa saksi yang telah datang membantu mangsa, menyedari kereta berkenaan didapati telah parkir dalam tempoh masa yang agak lama di tempat kejadian.

Shahrulanuar Mushaddat berkata menurut saksi, ketiga-tiga mangsa dalam keadaan tidak bergerak dengan enjin dan penyaman udara kereta dihidupkan, manakala kesemua cermin tingkap ditutup rapat selain pintu kereta dalam keadaan berkunci.

“Apabila kesemua mangsa tidak memberi sebarang tindak balas ketika orang awam mengetuk cermin tingkap dan memanggil dari luar, orang awam di tempat kejadian terpaksa memecahkan cermin tingkap di bahagian pemandu untuk membuka pintu kereta dan memberi bantuan.

“Setelah pintu kereta berjaya dibuka didapati kesemua mangsa dalam keadaan tidak sedarkan diri dan tidak memberi sebarang tindak balas,” katanya sambil menambah pihak ambulans yang tiba di lokasi kejadian kira-kira 10.10 malam mengesahkan ketiga-tiga mangsa meninggal dunia di tempat kejadian.

Menurut beliau kesemua mangsa dibawa ke Hospital Sultanah Nora Ismail (HSNI) di sini untuk proses bedah siasat bagi memperoleh sebab kematian dan siasatan awal polis diklasifikasikan sebagai mati mengejut (SDR).

Beliau berkata orang ramai yang mempunyai sebarang maklumat mengenai kejadian itu diminta tampil membantu siasatan atau menyalurkan maklumat ke mana-mana balai polis berhampiran atau melalui Hotline Polis Kontinjen Johor di talian 07-2212999 atau Hotline Polis IPD Batu Pahat di talian 07-4343999.

Terdahulu, Komander Operasi Balai Bomba dan Penyelamat (BBP) Pagoh Pegawai Bomba Kanan II KUP Suhairulair Sarip dilapor berkata tiga individu ditemukan maut di dalam sebuah kereta jenis Perodua Alza di Hentian Sebelah Yong Peng arah selatan di sini malam tadi.–AlHijrah Online


AHLI PERNIAGAAN DIDAKWA BUNUH ISTERI

KAJANG:  Seorang ahli perniagaan didakwa di Mahkamah Majistret di sini hari ini atas pertuduhan membunuh isterinya yang berusia 38 tahun, bulan lepas.

Mohamed Imran Mohamed Yunos, 32, hanya mengangguk faham selepas pertuduhan dibacakan terhadapnya dan tiada sebarang pengakuan direkodkan kerana kes itu di bawah bidang kuasa Mahkamah Tinggi.

Mengikut pertuduhan, lelaki itu didakwa membunuh Azween Noor Alias, di sebuah unit Pangsapuri Sutera Pines, Jalan Sutera Pines di sini, antara 8 malam hingga 10.30 malam, pada 22 Julai lalu.

Pertuduhan dikemukakan mengikut Seksyen 302 Kanun Keseksaan yang memperuntukkan hukuman gantung sampai mati, jika sabit kesalahan.

Majistret Syahrul Sazly Md Sain menetapkan sebutan kes pada 13 Sept ini untuk serahan dokumen berkaitan kes.

Kes dikendalikan Timbalan Pendakwa Raya Nurul Husna Amran manakala peguam P. Gunalan mewakili tertuduh.

Media sebelum ini melaporkan, seorang wanita dipercayai mangsa kes pukul meninggal dunia ketika mendapatkan rawatan di sebuah hospital swasta di Kajang.

Polis menerima laporan berhubung kematian mangsa daripada seorang jururawat di hospital berkenaan, selepas mendapati wanita itu tidak sedarkan diri dan disyaki telah meninggal dunia dengan beberapa kesan lebam dan kecederaan di badan.

Tertuduh cuba bersembunyi daripada pihak polis dengan melarikan diri ke Johor, namun ditahan pada  31 Julai lalu ketika bersembunyi di Senai dan polis turut merampas beberapa peralatan yang dipercayai mempunyai kaitan dengan kes berkenaan.–AlHijrah Online


BANJIR: PENGELUAR, PEMBORONG DAN PERUNCIT DIBENAR SIMPAN 30 PERATUS STOK TAMBAHAN

KUALA LUMPUR: Pengeluar, pemborong dan peruncit terpilih daerah dibenarkan menyimpan stok tambahan sebanyak 30 peratus daripada had simpanan lesen sebagai persediaan menghadapi bencana serta kecemasan.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata inisiatif itu adalah bagi memastikan bekalan barangan keperluan harian serta makanan mencukupi ketika negara berdepan bencana banjir yang dijangka lebih sukar kali ini.

“Pemantauan rapi di peringkat pengilang, pemborong dan peruncit di seluruh negara dilakukan untuk memastikan kecukupan bekalan dan memudahkan tindakan segera sekiranya berlaku gangguan bekalan. Ini adalah persiapan awal supaya ketika berlaku bencana, rakyat tidak terkesan untuk dapatkan barangan keperluan.

“Kita bukan sahaja pantau barang kawalan tetapi juga barangan yang mendapat permintaan tinggi ketika banjir seperti mi segera, lampu, ubat-ubatan, lampin pakai buang dan sebagainya,” katanya pada sidang media selepas merasmikan program Love Local di Stesen PETRONAS Kota Damansara sempena Kempen Beli Barangan Malaysia (KBBM) di sini hari ini.

Beliau berkata usaha itu akan dilakukan di seluruh negara namun tumpuan diberikan kepada lokasi yang kerap berlaku banjir seperti pantai timur dan kawasan terkesan serta berisiko.

“Kawasan tidak terkesan juga kita akan ambil tindakan kerana sekarang ini cuaca sukar diramal. Dahulu apabila bulan 11 dan 12, Terengganu dan Kelantan sahaja yang banjir tetapi sekarang ini negeri lain juga banjir.

“Ini adalah persediaan awal supaya masalah bekalan barangan ini tidak berlaku. Kita akan mengadakan pertemuan dengan pemain industri dalam masa terdekat untuk menstruktur strategi bagi pastikan bekalan barang keperluan cukup,” katanya.

Pada 18 Sept lepas, kementerian itu menubuhkan jawatankuasa khas bagi menghadapi musim banjir dan jawatankuasa itu sudah merangka pelan tindakan khusus untuk memastikan bekalan makanan mencukupi ketika berlakunya bencana.–AlHijrah Online


SELANGOR, KL, JOHOR, PULAU PINANG KEKAL PKP, NEGERI LAIN DITUKAR PKPB DAN PKPP

KUALA LUMPUR: Perintah Kawalan Pergerakan (PKP) kekal dilaksanakan di Selangor, Wilayah Persekutuan Kuala Lumpur, Johor dan Pulau Pinang bermula 19 Februari hingga 4 Mac.

Kedah, Perak, Negeri Sembilan, Melaka, Pahang, Terengganu, Kelantan, Sabah, Wilayah Persekutuan Putrajaya dan Wilayah Persekutuan Labuan pula akan dilaksanakan PKP Bersyarat (PKPB) bermula 19 Februari hingga 4 Mac.

Manakala Perlis menjadi satu-satunya negeri dilaksanakan PKP Pemulihan (PKPP) bermula 19 Februari hingga 4 Mac.

Sarawak seperti diumum Sabtu lalu akan melaksanakan PKPB bermula semalam hingga 1 Mac depan.

“Secara umumnya, Kementerian Kesihatan Malaysia (KKM) memaklumkan bahawa kes di kebanyakan negeri telah mula menunjukkan trend penurunan bermula minggu ke-5 tahun 2021 iaitu selepas dua minggu pelaksanaan PKP 2.0.

“KKM juga turut mengesahkan bahawa trend kes import (rentas negeri) juga menurun bermula 3 Februari 2021,” katanya dalam sidang media hari ini.

Sementara itu Ismail Sabri memaklumkan, orang ramai boleh merujuk laman sesawang Majlis Keselamatan Negara (MKN), untuk mengetahui SOP terperinci bagi negeri yang dilaksanakan PKP, PKPB dan PKPP. — AlHijrah Online


TUN MAHATHIR HARAP TAHUN 2020 BERI NIKMAT LEBIH KEPADA RAKYAT MALAYSIA

KUALA LUMPUR: Tun Dr Mahathir Mohamad berharap kehadiran tahun baharu 2020 dapat memberi nikmat dan kemakmuran yang lebih kepada semua rakyat dan negara ini berbanding tahun 2019 yang ditinggalkan dengan pelbagai kenangan pahit dan manis.

Perdana Menteri berkata walaupun terdapat debaran dan sedikit kerisauan jika berlaku sesuatu di luar jangkaan yang mungkin merugikan dan menyusahkan, rata-rata rakyat perlu yakin bahawa usaha yang disemai pada 2019 akan mampu membuahkan hasil pada tahun berikutnya.

“Kerajaan sedar bahawa sepanjang tahun 2019, terdapat beberapa isu yang menimbulkan rasa tidak puas hati dalam kalangan rakyat, dan kita akur dan peka dengan suara-suara tersebut dan usaha untuk memajukan negara ini tetap berterusan dan kekal sebagai satu amanah tanggungan kerajaan hari ini,” katanya ketika berucap merasmikan sambutan Ambang 2020@Kuala Lumpur dan pelancaran Tahun Melawat Malaysia 2020 di Dataran Merdeka, malam ini.

Dr Mahathir berkata tahun 2020 agak signifikan baginya kerana hampir tiga dekad lalu beliau melancarkan Wawasan 2020 dengan sasaran negara mencapai tahap negara maju.

“Tetapi, kerana beberapa pendekatan beberapa tahun lalu yang diambil pemimpin kerajaan (perdana menteri) kelima dan keenam, maka wawasan itu tidak dapat dicapai pada tahun ini dan kita perlu lanjutkan tempoh itu selama 10 tahun lagi,” katanya.

Dr Mahathir berkata pelan tindakan negara yang baharu iaitu Wawasan Kemakmuran Bersama 2030 (WKB2030) meletakkan sasaran bahawa pada tahun 2030 nanti, negara akan mencapai apa yang telah diharapkan untuk dicapai pada 2020.

Bagaimanapun, katanya walaupun wawasan ini disasarkan untuk dicapai pada 2030, ia hanya akan berjaya jika usaha ke arahnya dimulakan dari sekarang.

Ia juga, kata Perdana Menteri hanya boleh berjaya jika rakyat menyambut dan melaksanakan cara-cara yang diperkenalkan kerajaan.

Bercakap di hadapan kira-kira 80,000 pengunjung, Dr Mahathir menarik perhatian resolusi tahun baharu tidak memerlukan sesuatu yang sukar.

“Cukup sekadar kita bertekad mahu berusaha lebih tekun untuk memastikan kejayaan diri kita, kerana kejayaan tiap seorang daripada kita akan menyumbang kepada kejayaan negara.

“Sebaliknya, kejayaan negara tetap akan memberi nikmat kepada tiap seorang daripada kita,” katanya. — BERNAMA


POLIS NAFI SAMAN TIDAK DIKENAKAN JIKA TIDAK PAKAI PELITUP MUKA SEMASA RAMADAN, SYAWAL

KUALA LUMPUR: Polis hari ini menafikan pihaknya tidak menyaman individu yang tidak memakai pelitup muka sepanjang Ramadan dan semasa sambutan Aidilfitri nanti.

Pengarah Pengurusan Bukit Aman Datuk Zaini Jass ketika dihubungi Bernama sebaliknya berkata penguatkuasaan tetap dilaksanakan ke atas individu yang melanggar prosedur operasi standard (SOP) yang ditetapkan termasuk kesalahan tidak memakai pelitup muka.

Sementara itu, Ketua Komunikasi Korporat PDRM ACP A. Skandaguru menegaskan bahawa SOP fasa peralihan ke endemik yang bermula 1 April lalu masih berkuat kuasa dan pemakaian pelitup muka diwajibkan di tempat awam.

“Oleh yang demikian, PDRM masih meneruskan tindakan kompaun jika terdapat mana-mana pihak yang melanggar SOP berkenaan di bawah peruntukan Akta Pencegahan dan Pengawalan Penyakit Berjangkit 1988 (Akta 342),” katanya dalam kenyataan hari ini.

Hari ini tular di aplikasi WhatsApp satu edaran dengan kepala surat bertarikh 20 April meminta pegawai kanan dan pegawai rendah polis mengambil maklum SOP terkini yang dikeluarkan Majlis Keselamatan Negara sempena Ramadan dan sambutan Aidilfitri.

Antara makluman dalam edaran itu adalah tiada lagi saman akan dikeluarkan atas kesalahan tidak memakai pelitup muka, bagaimanapun pasukan pemantau hendaklah memberi nasihat agar orang ramai memakai pelitup muka.–AlHijrah Online


RAKYAT MALAYSIA NAGAENTHRAN DHARMALINGAM JALANI HUKUMAN GANTUNG PAGI INI

SINGAPURA: Rakyat Malaysia Nagaentran Dharmalingam, 34, menjalani hukuman mati di Penjara Changi di sini, pagi ini dan mayatnya akan dihantar pulang ke Ipoh hari ini.

Perkara itu telah disahkan adiknya Navin Kumar kepada Bernama.

Ketika dihubungi, Navin masih berada di Penjara Changi untuk menuntut mayat abangnya yang merupakan anak kedua dari empat beradik.

Pada Selasa (26 April), Mahkamah Rayuan Singapura menolak rayuan terakhir yang difailkan ibu Nagaethran untuk mencabar keputusan bagi mengetepikan sabitan dan hukuman mati terhadap anaknya.

Panchalai Supermaniam memfailkan permohonan itu dengan bantuan rakan-rakan dan aktivis tanpa diwakili mana-mana peguam.

Perbicaraan didengar di hadapan tiga Hakim iaitu Andrew Phang; Judith Prakash; dan Belinda Ang.

Asas kepada cabaran undang-undang itu ialah Hakim Sundaresh Menon yang mengetuai dan menolak rayuan Nagaenthran sebelum ini merupakan Peguam Negara yang telah mendakwa Nagaenthran dan memastikan sabitannya.

Selepas permohonan ibunya ditolak, mahkamah membenarkan Nagaentran berpegangan tangan dengan tujuh ahli keluarganya yang hadir di kamar mahkamah.

Berasal dari Perak, Nagaenthran dijatuhi hukuman mati pada 2010 kerana mengedar 42.72g heroin pada 2009 ke Singapura, yang diketahui antara negara yang mempunyai undang-undang narkotik paling tegas di dunia.

Dia sepatutnya dihukum gantung pada 10 Nov 2021, tetapi memperoleh penangguhan sementara pada 9 Nov selepas mahkamah diberitahu dia positif COVID-19 ketika hadir untuk percubaan rayuan terakhir terhadap hukuman matinya.

Pada 7 Nov 2021, dilaporkan Perdana Menteri Datuk Seri Ismail Sabri Yaakob telah menulis surat kepada rakan sejawatannya dari Singapura Lee Hsien Loong memohon kelonggaran dalam kes itu.

Sementara itu, pada 3 Dis, Presiden Singapura Halimah Yacob berkata Nagaenthran telah diberikan proses undang-undang yang sewajarnya. —AlHijrah Online


LEBIH 100 SERANGAN UDARA ISRAEL DI GAZA CITY DALAM TEMPOH SEJAM

GAZA CITY: Tentera Israel melancarkan lebih 100 serangan udara ke atas Gaza City dalam tempoh kurang sejam pada Ahad, membunuh dan mencederakan ramai penduduk Palestin, lapor Agensi Anadolu.

Serangan ganas itu menyasarkan pelbagai kawasan di bandar itu, serentak dengan gangguan komunikasi dan internet.

Pengeboman itu turut memusnahkan sebuah blok kediaman di kem pelarian Al-Shati menyebabkan ramai penduduk terbunuh.

Serangan yang menyasarkan kawasan di barat laut, tengah dan barat daya Gaza City itu tidak pernah berlaku sebelum ini sejak konflik terbaru tercetus.

Ambulans juga tidak dapat memasuki kawasan yang diserang.

Serangan bom itu menyasarkan kawasan berdekatan dengan Kompleks Perubatan Al-Shifa, hospital terbesar di Semenanjung Gaza, serta kawasan kediaman, jalan raya, kawasan pelabuhan bandar dan pelbagai kawasan dari barat laut hingga barat daya Gaza.

Terdahulu, Kementerian Komunikasi dan Teknologi Maklumat Palestin serta Syarikat Telekomunikasi Palestin, Paltel dilaporkan berkata Israel memutuskan semua jenis perkhidmatan komunikasi dari Semenanjung Gaza, kejadian ketiga dalam tempoh kira-kira 10 hari. — AlHijrah Online


JAKIM ANJUR SOLAT HAJAT MOHON KESEJAHTERAAN BUAT MAGHRIBI, LIBYA, SUDAN

PUTRAJAYA: Jabatan Kemajuan Islam (JAKIM) menganjurkan solat hajat selepas solat Maghrib di tiga masjid utama esok (Isnin 18 Sept) iaitu Masjid Negara di Kuala Lumpur, Masjid Putra dan Masjid Tuanku Mizan Zainal Abidin, di sini bagi mendoakan kesejahteraan buat mangsa gempa bumi di Maghribi dan banjir besar di Libya, serta pendamaian dalam konflik di Sudan.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata masjid dan surau di bawah seliaan Jabatan Agama Islam Wilayah Persekutuan (JAWI) turut diminta untuk melaksanakan solat hajat pada tarikh dan waktu yang sama.

“Jabatan Perdana Menteri (Hal Ehwal Agama) mengikuti perkembangan laporan oleh agensi media tempatan dan antarabangsa berkenaan tragedi gempa bumi di Maghribi, banjir besar yang melanda Libya termasuk konflik di Sudan.

“Saya dan seluruh warga Jabatan Perdana Menteri (Hal Ehwal Agama) merakamkan ucapan takziah buat semua mangsa dan seluruh ahli keluarga serta mendoakan kemudahan dan kelancaran bagi urusan mencari dan menyelamat mangsa khususnya di Maghribi dan Libya,” katanya dalam kenyataan hari ini.

Mohd Na’im seterusnya menyeru umat Islam untuk bersama-sama mendoakan kesejahteraan buat seluruh rakyat Maghribi dan Libya serta menghulurkan apa juga bentuk bantuan kepada mangsa-mangsa yang menghadapi ujian susulan bencana tersebut.

“Selain itu, kita juga berdoa supaya segala usaha perdamaian akan berjaya menyelesaikan konflik yang meletus di Sudan,” katanya.–AlHijrah Online


CALON PRU15 DUN JELAPANG DIDAKWA ATAS 77 TUDUHAN MENIPU

TAIPING: Seorang calon wanita Dewan Undangan Negeri (DUN) Jelapang pada Pilihan Raya Umum ke-15 (PRU15) mengaku tidak bersalah di Mahkamah Majistret di sini hari ini atas 77 pertuduhan menipu berhubung tawaran pembelian tanah dan rumah yang tidak wujud melibatkan kerugian RM350,000.

Hamidah Muhamad, 47, membuat pengakuan itu di dua mahkamah iaitu 38 pertuduhan dibacakan di hadapan Majistret R. Prabakaran manakala 39 pertuduhan didengar di hadapan Majistret Nur Atiqah Sapari.

Suri rumah itu didakwa memperdaya empat mangsa antara 2021 dan 2022 dengan menawarkan mangsa membeli sebidang tanah di mukim Pokok Assam dan sebuah rumah dengan niat curang mendorong mangsa supaya memasukkan wang ke dalam akaunnya yang mangsa tidak akan memasukkan wang itu jika tidak diperdaya oleh tertuduh.

Hamidah didakwa melakukan kesalahan itu mengikut Seksyen 420 Kanun Keseksaan yang memperuntukkan hukuman penjara tidak kurang satu tahun dan tidak lebih 10 tahun dan sebatan serta boleh dikenakan denda jika sabit kesalahan.

Pendakwaan dikendalikan Pegawai Pendakwa Insp Khoo Kian Peng dan Timbalan Pendakwa Raya Nur Amalina Harun manakala Hamidah diwakili peguam S. Singaradivel.

Khoo berkata tertuduh tidak dicadang ditawarkan sebarang jaminan kerana kerugian bagi kesemua 38 kes itu mencecah kira-kira RM200,000 manakala bagi 39 pertuduhan lagi yang dikendalikan Nur Amalina, beliau juga tidak mencadangkan Hamidah ditawarkan sebarang jaminan kerana melibatkan kerugian RM150,000.

Singaradivel bagaimanapun memohon anak guamnya diikat jamin atas alasan masalah kesihatan termasuk menghidap kanser otak dan tulang belakang serta perlu menelan 32 biji pil sehari bagi rawatan penyakitnya.

Bagaimanapun Prabakaran menetapkan jaminan RM12,000 secara kolektif dengan dua penjamin bagi 38 pertuduhan manakala Nur Atiqah juga menetapkan jumlah yang sama dengan syarat tambahan iaitu pasport tertuduh mesti diserahkan kepada mahkamah sehingga kes selesai.

Kedua-dua mahkamah menetapkan 31 Julai bagi sebutan semula kes berkenaan.

Pada PRU15, Hamidah dari parti Makkal Sakti ketika itu mewakili BN menentang Cheah Pou Hian dari Pakatan Harapan (DAP) dan S. Navinten dari Perikatan Nasional (PAS) dalam pertembungan tiga penjuru di DUN Jelapang.

Cheah menang dengan 21,554 undi manakala Hamidah hanya meraih 1,443 undi. –AlHijrah Online


PM ANWAR UMUM TOL RAHMAH PERCUMA SELAMA EMPAT HARI SEMPENA AIDILFITRI

PUTRAJAYA: Kerajaan bersetuju memberikan tol RAHMAH percuma selama empat hari untuk dinikmati semua pengguna jalan raya bersempena sambutan Hari Raya Aidilfitri, umum Perdana Menteri Datuk Seri Anwar Ibrahim.

Beliau yang juga Menteri Kewangan berkata tol RAHMAH percuma itu diberikan pada 19 April (Rabu) hingga 21 April (Jumaat) dan juga pada 24 April (Isnin) untuk perjalanan pulang semula ke kampung halaman masing-masing.

Katanya pelaksanaan tol RAHMAH percuma itu akan melibatkan 33 lebuh raya bagi semua kelas kenderaan.

“Ikhtiar ini dapat mengurangkan kos bayaran tol bagi rakyat yang akan pulang beraya di kampung halaman masing-masing serta memudahkan perancangan perjalanan balik,” katanya dalam sidang media di sini hari ini.

Anwar berkata butiran lanjut berhubung pelaksanaan tol RAHMAH percuma akan diumumkan oleh Menteri Kerja Raya Datuk Seri Alexander Nanta Linggi nanti.

Bagi memastikan kelancaran perjalanan pengguna jalan raya sempena Hari Raya Aidilfitri tahun ini, beliau berkata Polis Diraja Malaysia (PDRM) akan melaksanakan Op Lancar pada 18 and 19 April ini  dengan memfokuskan kepada laluan yang dijangka mengalami kesesakan.

Selain itu katanya Op Selamat 20 pula akan dilaksanakan bermula 20 April bagi tempoh tujuh hari dengan tema ‘Rumah Selamat, Selamat Sampai ke Destinasi’.

“Bagi tujuan ini, PDRM juga akan bekerjasama dengan agensi-agensi lain termasuk Jabatan Sukarelawan (RELA) dan Angkatan Pertahanan Awam (APM) untuk memastikan laluan-laluan ‘hotspots’ seperti susur masuk dan keluar di plaza tol misalnya, tidak mengalami kesesakan lalu lintas,” katanya.

Anwar turut mengumumkan yang PDRM akan memberikan Kadar Khas Bayaran Saman bermula 21 April sehingga 21 Mei bagi semua saman trafik PDRM untuk kesalahan tahun 2022 dan sebelumnya.

“Setiap saman boleh dilunaskan dengan kadar harga RM50 dan kadar khas ini tidak terpakai bagi saman trafik yang dikeluarkan pada tahun 2023,” katanya bahawa PDRM komited untuk terus memastikan keselamatan jalan raya pada tahap yang optimum terutamanya pada musim perayaan. –AlHijrah Online


KPM tolak dakwaan pinggir kaum India

PUTRAJAYA – Kementerian Pendidikan (KPM), menolak dakwaan laporan
akhbar Malaysia Nanban, berkaitan peluang kerja bagi kaum India di
sektor pendidikan yang dikatakan dipinggirkan.

KPM dalam kenyataan media menegaskan, bahawa laporan di bawah tajuk
yang mendakwa tiada peluang kerja bagi kaum India di sektor pendidikan
dan calon kaum India dipinggirkan, bertarikh 31 Mac 2019, sama sekali
tidak benar dan tidak berasas.

“Urusan pengambilan kakitangan
sektor pendidikan tidak diuruskan oleh KPM tetapi oleh Suruhanjaya
Perkhidmatan Pelajaran (SPP) selaku Pihak Berkuasa Melantik.

“Dari segi keperluan pengambilan yang dikemukakan kepada SPP, KPM  tidak pernah menetapkan sebarang syarat pengisian jawatan berasaskan  diskriminasi kepada mana-mana kaum, kepercayaan atau jantina dalam  mengambil kakitangan awam di semua peringkat,” katanya dalam satu  kenyataan, hari ini.

KPM juga berkata, pihak SPP telah melaksanakan proses pengambilan secara profesional dan penuh  berintegriti berdasarkan merit kelayakan seseorang calon.

“Laporan yang mengatakan bahawa pengambilan kakitangan baharu hanya mengutamakan satu-satu kaum juga tidak berasas dan bersifat mencetuskan persepsi negatif terhadap KPM.

“KPM dan SPP tidak meminggirkan mana-mana  kaum kerana sektor pendidikan merupakan bidang yang memerlukan penglibatan semua rakyat Malaysia yang berkelayakan tanpa mengira kaum dan agama bagi menyediakan pendidikan berkualiti,” katanya.

Tambah KPM, Malaysia Nanban sebagai akhbar yang bertanggungjawab tidak sewajarnya menyiarkan laporan yang tidak berasas tanpa menyemak fakta dan maklumat yang betul terlebih dahulu.

“Siaran laporan yang tidak benar ini boleh menimbulkan salah tanggapan, dan persepsi negatif terhadap KPM dan SPP,” katanya. – SINAR HARIAN


Etnik Uighur di AS mula bersuara

WASHINGTON, 26 Februari – Setelah
hampir dua tahun sejak kerajaan China menahan kira-kira sejuta etnik minoriti
Uighur di sekitar Xinjiang, sebahagian besar ahli keluarga mereka yang berada
di luar negara kini bersuara menuntut kepulangan mereka.

Pada Ahad lalu, berpuluh ahli
keluarga etnik Uighur, Kazakh dan beberapa etnik lain yang ditahan tanpa
sebarang alasan munasabah di kem tahanan di wilayah Xinjiang, mengadakan
pertemuan di Washington dengan harapan dapat meningkatkan kesedaran terhadap
jenayah kemanusiaan yang sedang berlaku di China ketika ini.

Dalam pertemuan berkenaan, Jawdat
yang turut terputus hubungan dengan ibunya berusia 52 tahun yang menetap di
Xinjiang, menggesa ahli keluarga etnik Uighur di AS agar mengumpul maklumat
berkaitan ahli keluarga yang telah terputus hubungan.

Ia bagi membolehkan maklumat
tersebut disampaikan kepada Kumpulan Kerja Pertubuhan Bangsa-Bangsa Bersatu
mengenai Kehilangan secara Paksa dan Jabatan Negara AS untuk tindakan
selanjutnya.

Dalam pada itu, sebahagian besar
peserta yang hadir ke pertemuan itu mengesahkan ahli keluarga mereka menjadi
tahanan di kem sekitar Xinjiang, manakala yang lain terputus hubungan secara
total dan dikhuatiri telah meninggal dunia.

“Kami mahu meningkatkan kesedaran
tentang apa yang boleh berlaku kepada keluarga Amerika, ramai yang hadir adalah
warga AS,” kata Jawdat sambil menambah pertemuan sama turut diadakan serentak
di lapan negara lain termasuk Turki, Perancis, Jerman, Australia dan Kanada.

Abduwaris Ablimit, seorang chef
dari Boston pula berkata, pada awalnya dia takut untuk bersuara tentang ‘kehilangan’
ahli keluarganya kerana bimbang tindakan balas kerajaan China.

Menurut Ablimit, kali terakhir
dia mendengar suara ibu bapanya adalah menerusi mesej suara di aplikasi WeChat
yang dihantar pada bulan Julai 2017.

Sejak itu, Ablimit berasa bimbang
ibu bapa dan abangnya, seorang penyanyi pop terkenal Uighur, Zahirshah Ablimit
telah ditahan di kem tahanan.

Disember tahun lalu, kebimbangan
Ablimit menjadi kenyataan apabila Radio Free Asia (RFA) melaporkan seorang
pegawai polis di kampungnya mengaku terlibat dalam penahanan ibu bapa serta
abangnya.

Selepas hampir setahun gagal menghubungi ahli keluarganya, Ablimit mula bercakap kepada media dan konsulat AS di Beijing dan juga Shanghai.Dalam pada itu, Ablimit turut menerima ancaman daripada individu yang mendakwa dirinya adalah pegawai polis China, Ablimit digesa untuk berdiam diri berhubung kes keluarganya.

“Saya tidak lagi berasa takut, saya hanya mahu mencari kebenaran,” kata Ablimit yang hadir ke pertemuan khas di Washington itu.

Terdahulu, pihak berkuasa China
mendakwa kewujudan ‘kem pendidikan semula’ atau ‘kem vokasional’ di Xinjiang
adalah bertujuan untuk membantu golongan yang terdedah kepada aktiviti
ekstremisme agar mereka mendapatkan kemahiran bekerja.

Namun, bekas penghuni kem berkata
mereka ditahan dalam kem yang kotor, sempit dan dipaksa meninggalkan agama dan
menyatakan sumpah setia hanya kepada kerajaan komunis China.

Sinar Harian melaporkan daripada agensi berita AP bahawa penghuni kem turut tertakluk kepada indoktrinasi politik dan penyeksaan psikologi, tanpa sebarang hak mendapatkan bantuan undang-undang.

Selain Turki yang berkongsi ikatan budaya, agama dan linguistik bersama etnik minoriti Islam Uighur, kebanyakan negara Islam yang lain hanya berdiam diri berhubung kewujudan kem tahanan di Xinjiang, keadaan itu mungkin disebabkan kebergantungan ekonomi yang kuat terhadap China.


SERANGAN DI GAZA IBARAT ‘KIAMAT KECIL’ – CEO MAPIM

KAJANG: Ketua Pegawai Eksekutif (CEO), Majlis Perundingan Pertubuhan Islam Malaysia (MAPIM) Dr Ahmad Sani Abdul Alim Araby menyifatkan serangan rejim zionis di Gaza kali ini sebagai yang paling ganas pernah disaksikannya.

Ahmad Sani berkata ini kerana terlalu banyak kematian dan kerosakan berlaku sehingga keadaan di Gaza boleh diibaratkan sebagai ‘kiamat kecil’ akibat serangan rejim Israel yang langsung tidak menghiraukan resolusi oleh Pertubuhan Bangsa-bangsa Bersatu (PBB).

“Mereka tidak hiraukan resolusi dibuat dan paling kita geram apabila sekolah mempunyai lambang PBB juga dibom. Hospital dibina oleh beberapa negara seperti Qatar dan Indonesia turut dibom, dan kita lihat seolah-olah sudah terputus kaedah untuk berbuat sesuatu,” katanya kepada Bernama di Wisma MAPIM, semalam.

Menurutnya, sepanjang 35 hari serangan Israel itu, hampir 11,000 nyawa sudah terkorban dengan kira-kira 4,000 daripadanya adalah kanak-kanak.

Ahmad Sani bagaimanapun berkata situasi itu tidak mematahkan semangat beliau untuk meneruskan misi bantuan kemanusiaan kepada rakyat di Palestin melalui MAPIM.

Katanya, selama ini, MAPIM telah membina sebanyak sembilan buah masjid selain membekalkan 10 buah ambulans di Gaza namun daripada sembilan masjid itu dua daripadanya sudah musnah manakala tiga buah ambulans tidak dapat dikesan akibat serangan Israel itu.

Justeru, katanya, MAPIM akan menganjurkan program Himpunan Artis dan Seniman Malaysia Membela Palestin (HASPA), pada 2 Dis ini yang dijangka berlangsung di Shah Alam, Selangor.

“Himpunan ini bagi mendesak hentikan perang serta merta terhadap Palestin dan kami ajak artis dan seniman yang mempunyai banyak pengikut.

“Hal ini kerana kita perlukan rangkaian ini (artis) dengan keikhlasan hati menjadi ‘magnet menyampaikan mesej yang boleh disampaikan kepada pengikut masing-masing,” katanya.

Menurut Ahmad Sani, MAPIM juga sedang memohon kerjasama dengan pihak Menteri Besar Selangor, Datuk Seri Amirudin Shari untuk menjadi penganjur bersama program itu agar HASPA mendapat sambutan yang lebih meriah lagi.

Sempena program himpunan bersama artis dan seniman itu juga, MAPIM akan melancarkan Tabung Kecemasan Palestin bagi membantu rakyat Palestin di Gaza.–AlHijrah Online


SUAMI ISTERI DITAHAN DISYAKI DERA KANAK-KANAK LELAKI

KUALA LUMPUR: Sepasang suami isteri ditahan kerana disyaki mendera seorang kanak-kanak lelaki berusia tujuh tahun di sebuah rumah teres di Taman Seri Rampai, Wangsa Maju Kuala Lumpur, semalam.

Ketua Polis Kuala Lumpur Datuk Mohd Shuhaily Mohd Zain berkata pihaknya menerima laporan daripada Jabatan Kebajikan Masyarakat selepas penduduk setempat melaporkan mengenai kejadian tersebut petang semalam.

Beliau berkata susulan laporan itu, polis telah menahan ibu dan bapa tiri mangsa yang masing-masing berusia 35 dan 37 tahun kira-kira 8 malam.

“Pemeriksaan pada badan kanak-kanak itu menemukan kesan lebam di kaki dan pipi serta kesan rotan… Kita percaya kejadian dera ini masih baharu dalam tempoh seminggu atau dua minggu.

“Mangsa merupakan anak tunggal dan kini ditempatkan di Hospital Kuala Lumpur,” katanya pada sidang media selepas melancarkan Taman Angkat Amanita di Taman Bukit Cheras di sini hari ini.

Katanya, siasatan awal mendapati kejadian berlaku disebabkan suspek lelaki itu mendakwa mangsa nakal.

Beliau berkata, hasil saringan air kencing mendapati lelaki terbabit positif dadah jenis methamphetamine manakala wanita yang juga ibu mangsa negatif dadah.

Mohd Shuhaily berkata, pasangan suami isteri yang bekerja sebagai penjual nasi lemak itu ditahan reman selama lima hari bermula hari ini bagi siasatan mengikut Seksyen 31(1)(a) Akta Kanak kanak 2001.–AlHijrah Online


POLIS JEJAK PEMANDU LAWAN ARUS DI JAMBATAN KLANG

KLANG: Polis sedang mengesan pemandu kenderaan yang memandu secara melawan arus dari Persiaran Sultan Ibrahim berdekatan Jambatan Kota, Klang seperti yang tular di media sosial semalam.

Ketua Polis Daerah Klang Utara, Asisten Komisioner Nurulhuda Mohd Salleh berkata, video berdurasi 47 saat yang dirakam seorang individu menunjukkan kereta warna kelabu itu dipercayai jenis Nissan Almera atau Toyota Vios dipandu secara melawan arus dan membahayakan pengguna jalan raya yang lain.

“Individu berkenaan dipercayai memandu secara melawan arus di Persiaran Sultan Ibrahim berdekatan Jambatan Kota dari simpang Shah Alam menghala ke Klang.

“Pemandu itu sedang dikesan bagi melengkapkan siasatan dan orang ramai yang mempunyai maklumat mengenai kejadian ini diminta menghubungi Pegawai Penyiasat, Inspektor Abdul ‘Azim Mazlan di 013-4146144.

“Kes disiasat mengikut Seksyen 42(1) Akta Pengangkutan Jalan (APJ) 1987 ,” katanya menerusi kenyataan.

Berdasarkan rakaman video yang tular itu, kenderaan tersebut dipandu di laluan tiga lorong dan dipercayai berlaku pada awal pagi semalam.

Kereta itu didapati memandu laju dan melakukan cubaan mengelak beberapa kenderaan yang melalui jalan itu.—Alhijrah Online


PRN: PDRM TERIMA 42 LAPORAN POLIS KAD PENGENALAN DIGUNA ORANG LAIN – KPN

KUALA LUMPUR: Sebanyak 42 laporan polis telah diterima di enam negeri yang terlibat dengan Pilihan Raya Negeri (PRN), setakat pukul 6 petang tadi berhubung dakwaan kad pengenalan mereka digunakan oleh orang lain untuk mengundi.

Ketua Polis Negara Tan Sri Razarudin Husain berkata laporan paling banyak diterima di Selangor iaitu 16, diikuti Kedah (sembilan) Pulau Pinang sebanyak (lapan), Terengganu (lima), Negeri Sembilan (tiga), dan Kelantan (satu).

“Kami menjangkakan laporan polis berhubung pemalsuan kad pengenalan akan meningkat selepas tempoh pengundian berakhir 6 petang tadi,” katanya dalam sidang media khas PRN di Bukit Aman di sini malam ini.

Menurutnya kes disiasat mengikut Seksyen 7 Akta Kesalahan Pilihan Raya 1954 kerana menggunakan kad pengenalan orang lain.

Katanya polis akan memanggil akan memanggil saksi dan pengadu dalam masa terdekat untuk melengkapkan kertas siasatan.

Razarudin berkata selain itu polis turut menerima enam lagi laporan antaranya melibatkan kes peti undi tidak diikat yang berlaku di Pulau Pinang, individu yang tidak berpuas hati jari telunjuk kanannya dicelup dakwat, mencetak kertas undi palsu dan memakai baju berlambang parti politik dalam pusat mengundi.

“Mengenai kotak undi yang tidak diikat, PDRM menyerahkan kes itu kepada Suruhanjaya Pilihan Raya untuk tindakan susulan,” katanya.

Dalam pada itu Razarudin turut menyifatkan penyokong parti politik yang bertanding pada Pilihan Raya Negeri kali ini amat matang dan ini dapat dilihat apabila sepanjang tempoh berkempen dan mengundi dijalankan tiada sebarang laporan polis berkaitan merusuh, mencederakan serta membakar oleh penyokong parti politik.

“Laporan polis yang diterima hanya melibatkan kesalahan pilihan raya dan bukan jenayah,” katanya.

Razarudin turut mengucapkan terima kasih kepada anggota PDRM yang bertugas di lapangan sepanjang PRN berlangsung bagi memastikan ketenteraman awam dan keselamatan dalam keadaan terjaga.

Sementara itu mengulas mengenai tindakan seorang penyokong parti politik didakwa cuba menceroboh sebuah balai polis di Kelantan, Razarudin berkata kejadian berkenaan disiasat mengikut Seksyen 186 Kanun Keseksaan kerana menghalang penjawat awam melaksanakan tugas.

“Jabatan Integriti dan Pematuhan Standart PDRM turut akan menjalankan siasatan jika terdapat sebarang kesalahan tindak laku anggota polis yang bertugas semasa kejadian,” katanya.

Terdahulu, tular di media sosial satu rakaman video menunjukkan seorang lelaki bermotosikal yang memakai baju tertera bendera sebuah parti politik dikasari beberapa lelaki di hadapan pintu masuk sebuah IPD di sebuah negeri di Pantai Timur. –AlHijrah Online


KG BARU: KERAJAAN NAIKKAN HARGA TAWARAN PEMBELIAN

KUALA LUMPUR – Kerajaan hari ini mengumumkan peningkatan harga tawaran pembelian tanah Kampung Baru kepada RM1,000 bagi setiap satu kaki persegi berbanding RM850 sebelum ini.

Menteri Wilayah Persekutuan, Khalid Abdul Samad berkata, tambahan harga RM150 setiap kaki persegi itu akan diperolehi dalam bentuk pegangan saham dalam Syarikat Tujuan Khas (SPV) yang akan ditubuhkan kelak bagi menjamin hak pemilikan tanah di kawasan segi tiga emas itu.

Menurutnya, tawaran RM850 bagi satu kaki persegi itu pula merangkumi pilihan pulangan sama ada dalam bentuk tunai, aset atau tambahan pegangan saham.

“Perincian dari segi struktur pegangan saham akan diperhalusi oleh agensi-agensi kerajaan yang berkaitan dan akan dimuktamadkan sebelum perjanjian ditandatangani kelak.

“Pemilik boleh memilih sama ada mahu dalam bentuk tunai, aset sahaja, tunai dan aset atau menambah pegangan saham.

“Bagi pemilik yang memilih dalam bentuk aset, potongan harga sebanyak 15 peratus akan diberikan,” katanya dalam sidang akhbar khas pengumuman cadangan tawaran baharu tanah Kampung Baru di sini hari ini.

Tawaran berkenaan disifatkan sebagai tawaran terakhir dan yang terbaik boleh diberikan kerajaan kepada semua pemilik tanah bagi tujuan pembangunan kawasan itu. — SINAR HARIAN


MALAYSIA KUTUK SEKERAS-KERASNYA KENYATAAN MENGHINA RASULULLAH SAW

PUTRAJAYA: Malaysia mengutuk sekeras-kerasnya kenyataan menghina Nabi Muhammad SAW oleh dua ahli politik India.

Menurut kenyataan Kementerian Luar (Wisma Putra) pada Selasa, kementerian telah memanggil Pesuruhjaya Tinggi India ke Malaysia petang ini dan menyampaikan penyangkalan sepenuhnya terhadap kenyataan itu.

“Malaysia mengalu-alukan keputusan parti pemerintah India untuk menggantung ahli parti terbabit berikutan kenyataan provokasi mereka yang telah menimbulkan kemarahan dalam kalangan umat Islam,” menurut kenyataan itu.

Malaysia turut menyeru India untuk bekerjasama dalam menamatkan Islamofobia dan menghentikan sebarang tindakan provokasi demi keamanan dan kestabilan sejagat.

Malaysia adalah antara negara terkini yang bersama mengutuk tindakan dua pegawai parti Bharatiya Janata (BJP) yang mengeluarkan komen berbaur penghinaan yang mencetuskan kemarahan banyak negara Islam.

Kementerian Luar Emiriah Arab Bersatu (UAE) dalam satu kenyataan “mengecam dan membantah komen yang disifatkan menghina Nabi Muhammad SAW.”

Oman, Indonesia, Jordan, Iraq, Maldives, Bahrain dan Turkiye adalah antara negara yang turut mengecam kenyataan itu.

“Indonesia mengutuk sekeras-kerasnya kenyataan menghina Nabi Muhammad SAW oleh dua ahli politik India. Bantahan itu telah dimaklumkan kepada Duta India di Jakarta,” menurut Kementerian Hal Ehwal Luar Indonesia.

BJP telah menggantung dua pemimpin parti itu yang didakwa mengeluarkan komen berbaur hasutan

Qatar pula telah meminta kerajaan India mengemukakan permohonan maaf.

Jawatankuasa Wakaf dan Parlimen Iraq dalam satu kenyataan menyatakan komen berbaur anti-Islam “boleh memberikan kesan serius dan jika tidak dibendung ia boleh membawa kepada akibat buruk, serta mencetuskan sengketa dan ketegangan”.

Kuwait, Qatar, Iran, Arab Saudi dan Pakistan adalah antara negara terawal membuat bantahan secara rasmi terhadap provokasi itu.

Sementara itu, Universiti Islam tertua, Al-Azhar menyatakan, komen menghina yang dtuturkan menyerlahkan kejahilan mengenai Islam, sejarah dan kehidupan Nabi Muhammad SAW dan para rasulnya.

Pertubuhan Kerjasama Islam (OIC) pula menyifatkan tindakan pemimpin BJP itu sebagai sebahagian daripada Islamofobia.

Di Turkiye, jurucakap Parti Keadilan dan Pembangunan (AK Party) Ömer Çelik menyifatkan kenyataan itu sebagai penghinaan kepada semua umat Islam.–AlHijrah Online


Pertempuran di Rakhine semakin sengit

YANGON, 11 April – Pertempuran antara tentera Myanmar dan
pemberontak etnik Rakhine yang menggelarkan diri mereka sebagai Tentera Arakan
(AA) semakin sengit di bandar Mrauk U, menurut sumber.

Tentera didakwa turut melancarkan serangan udara menyasarkan
bandar itu yang menyaksikan perpecahan etnik dan telah menjadi pusat kempen
ketenteraan pada 2017 hingga memaksa kira-kira 740,000 penduduk Rohingya
melarikan diri ke Bangladesh.

Penduduk Mrauk U, Khin Than menerusi panggilan telefon
berkata, insiden pertempuran itu bermula kira-kira jam 10 malam (waktu
tempatan), semalam dan disifatkan paling buruk.

“Ia makin serius. Ramai orang takut untuk tinggalkan rumah
masing-masing,” ujarnya.

Dalam satu kenyataan lain, jurucakap AA, Khine Thukha
mengesahkan mereka memasuki semula Mrauk U untuk melancarkan serangan balas.

“Tentera menggugurkan bom dari jet pejuang dan helikopter,”
katanya.

Sementara itu, jurucakap tentera, Kolonel Win Zaw Oo
mengesahkan pertempuran itu, namun tidak memberikan butiran lanjut.

Sejak Januari lalu, sekurang-kurangnya 22 anggota polis
dilaporkan terbunuh dalam pertempuran dengan AA hingga menyebabkan ribuan
tentera ditempatkan di bandar itu untuk mengawal situasi yang semakin
meruncing.

Sinar Harian yang memetik laporan AFP menyatakan sebelum ini,
tentera telah berikrar untuk menumpaskan kumpulan pemberontak itu yang
ditubuhkan sedekad lalu dan mendapat sokongan meluas etnik Rakhine.


BAYI BERUSIA SETAHUN RENTUNG DALAM NAHAS KEBAKARAN

SANDAKAN: Seorang bayi lelaki ditemui rentung dalam kebakaran di sebuah unit di flat Jalan Dua, Pusat Bandar Sandakan, lewat malam tadi.

Bayi yang dikenali sebagai Adam berusia setahun itu rentung sepenuhnya selepas ditemukan bomba di dalam sebuah bilik di rumah tersebut, kira-kira jam 11.05 malam.

Ketua Balai Bomba Sandakan, Jimmy Lagung berkata, bayi itu difahamkan dijaga oleh kakaknya berusia 11 tahun serta ibu dan bapa saudara yang tiada di rumah semasa kejadian berlaku.

Kakak kepada mangsa itu juga dipercayai keluar seketika untuk membeli makanan.

Siasatan awal mendapati penghuni rumah tersebut memasang lilin di setiap bilik kerana tidak mempunyai bekalan elektrik sekali gus dipercayai menjadi punca kebakaran.

Semasa kejadian berlaku, kesemua penghuni sempat menyelamatkan diri namun bayi tersebut tertinggal di dalam rumah tersebut.

Jimmy berkata, seramai 17 anggota bomba dan dua jentera diarahkan ke lokasi kejadian selepas menerima panggilan kecemasan.

“Kebakaran melibatkan sebuah flat enam tingkat, kebakaran berlaku di tingkat tiga.

“Pihak bomba terima panggilan lebih kurang jam 11.09 malam dan dalam kejadian terdapat seorang mangsa bayi berusia lebih setahun ditemui maut dalam bahagian kanan rumah tersebut,” katanya.

Jimmy berkata, api berjaya dikawal dan dipadamkan sepenuhnya pada jam 12.56 tengah malam dan punca kejadian serta jumlah kerugian masih dalam siasatan.

Mayat bayi berkenaan diserahkan kepada pihak polis sebelum dihantar ke bilik mayat Hospital Duchess of Kent (HDOK) Sandakan bagi tindakan lanjut.–AlHijrah Online


PKPB DI SABAH DILANJUTKAN HINGGA 9 NOVEMBER

KUALA LUMPUR: Perintah Kawalan Pergerakan Bersyarat (PKDB) di Sabah yang akan berakhir pada 26 Oktober ini dilanjutkan sehingga 9 November depan.

Menteri Kanan (Keselamatan) Datuk Seri Ismail Sabri Yaakob berkata, keputusan itu susulan angka kes positif COVID-19 di negeri itu masih tinggi.

“Ketika ini Kementerian Kesihatan Malaysia masih meneruskan saringan secara bersasar kepada penduduk dan sehingga kini masih terdapat peningkatan kes positif yang tinggi yang dikesan dalam kalangan penduduk di Sabah.

“Sehubungan dengan itu kerajaan bersetuju melanjutkan PKPB di seluruh negeri Sabah selama 14 hari lagi bermula 27 October sehingga 9 November 2020,” katanya.

Sebelum ini kerajaan mengumumkan PKPB dikuatkuasakan di Sabah bermula 13 Oktober hingga 26 Oktober 2020.

Semalam Sabah kekal menjadi negeri tertinggi catat kes baharu COVID-19 dengan 528 kes. — AlHijrah Online


MUHYIDDIN ANGKAT SUMPAH PERDANA MENTERI KELAPAN

KUALA LUMPUR: Presiden Bersatu Tan Sri Muhyiddin Yassin hari ini mengangkat sumpah jawatan sebagai Perdana Menteri kelapan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Istiadat Pengurniaan Surat Cara Pelantikan dan Mengangkat Sumpah Jawatan dan Setia serta Sumpah Simpan Rahsia sebagai Perdana Menteri itu berlangsung di Balai Singgahsana Kecil, Istana Negara di sini kira-kira 10.33 pagi.

Al-Sultan Abdullah memberi perkenan pelantikan itu selaras dengan Perkara 40(2)(a) dan Perkara 43(2)(a) Perlembagaan Persekutuan.

Tun Dr Mahathir Mohamad telah dilantik sebagai Perdana Menteri Interim setelah meletakkan jawatan sebagai Perdana Menteri ketujuh pada 24 Feb lepas. — BERNAMA


MAIDAM SEDIA KAUNTER ZAKAT DRIVE-THRU

KUALA TERENGGANU: Majlis Agama Islam dan Adat Melayu Terengganu (Maidam) hari ini memperkenalkan inovasi baharu kemudahan bayaran zakat kepada orang ramai dengan mewujudkan kaunter bayaran zakat pandu lalu.

Ketua Pegawai Eksekutif Maidam, M Rozi Bidin berkata, kaunter yang mula beroperasi awal Disember itu akan memberi kemudahan kepada pelanggan menunaikan zakat secara terus tanpa perlu meletak kenderaan dan ke kaunter Maidam seperti sebelum ini.

“Kaunter zakat ‘drive thru’ yang terletak di tempat meletak kenderaan awam Kompleks Sri Iman ini beroperasi lima hari seminggu bermula jam 8.30 pagi hingga 4.30 petang dan bagi hari Khamis ia akan ditutup pada jam 3 petang.

“Terdapat perkhidmatan bayaran zakat secara tunai atau tanpa tunai bagi kemudahan kepada mana-mana pembayar zakat yang ingin membayar zakat tanpa taksiran,” katanya pada Majlis Perasmian Zakat Pandu Lalu Maidam di Kompleks Sri Iman hari ini.

Menurutnya, pelanggan yang perlukan khidmat taksiran zakat dan serahan amil perlu ke kaunter pejabat zakat Maidam terlebih dahulu dan seterusnya membuat bayaran di sana kerana kaunter dalam pejabat masih beroperasi seperti biasa.

“Zakat drive thru’ ini adalah kaunter alternatif kepada perkhidmatan kaunter dalam pejabat (kaunter sedia ada) bagi mengurangkan kesesakan pembayaran di waktu puncak.

“Kaunter bayaran zakat pandu lalu diadakan sebagai usaha merealisasikan permintaan pelanggan yang mahukan perkhidmatan berkenaan diwujudkan bagi mengurangkan kesukaran mendapatkan parkir dan kesesakan di kaunter,” katanya.

Sementara itu beliau memaklumkan Maidam akan melanjutkan waktu perkhidmatan kaunter bayaran zakat di seluruh negeri kepada tujuh hari seminggu termasuk cuti umum bermula 13 hingga 31 Disember nanti.

Menurutnya, ia sebagai usaha memberi peluang kepada pembayar menunaikan zakat di mana-mana kaunter Maidam memandangkan kebiasaan berlaku peningkatan sehingga 80 peratus pembayar zakat pada setiap akhir tahun.

“Ia meliputi semua kaunter bayaran zakat Maidam termasuk kaunter pandu lalu kecuali kaunter zakat Maidam di UTC.

“Kita mengalu-alukan orang ramai menunaikan tanggungjawab bayaran zakat ini dengan segera bagi mengelak kesesakan di kaunter bayaran pada saat akhir penghujung Disember nanti,” katanya. — SINAR HARIAN


Dakwa lihat MH370 terhempas – Saksi bersumpah dengan al-Quran

PETALING JAYA, 17 Januari –  Saksi warga Indonesia, Rusli Khusmin yang mendakwa melihat sendiri pesawat MH370 terhempas di lautan Sumatera membuat akuan sumpah dengan al-Quran pagi ini.

Menurutnya, dia yang berada di
tempat kejadian pada pagi 8 Mac 2014 menyaksikan pesawat itu rosak, asap hitam
dan bau busuk asid daripada pesawat berkenaan.

“Saya melihat sendiri pesawat itu
bergerak dari kiri ke kanan seperti layang-layang yang patah, tiada bunyi,
hanya asap hitam seperti berpunca daripada kebakaran sebelum terhempas ke dalam
air,” katanya yang diterbangkan khas dari Indonesia, dalam sidang media di Lake
View Club hari ini.

Turut menyaksikan akuan sumpah
itu Ketua Aktivis Persatuan Pengguna Islam Malaysia (PPIM) Datuk Seri Nadzim
Johan.

“Namun saya hampa kerana selama
dua hari meninjau perkembangannya, tiada apa-apa yang timbul dari laut, tiada
serpihan, hanya asap hitam dan bau busuk,” katanya yang juga merupakan nelayan
dari Pengkalan Susu Indonesia.

Bagaimanapun dia berjaya merakam kejadian pesawat tersebut bersama bacaan sistem pengesanan global (GPS) termasuklah badan atau bayangan kejadian pesawat yang tenggelam di dalam lautan itu.

Menurut Sinar Online, susulan itu
Rusli hari ini menyerahkan data GPS , bukti di tapak kejadian dan impak kepada
Presiden Persatuan Pengguna Subang dan Shah Alam (CASSA) Datuk Seri Dr Jacob
George.

Sementara itu, Dr Jacob berkata
oleh itu pihaknya secara rasmi akan menghantar hasil bukti ini kepada Perdana
Menteri Tun Dr Mahathir Mohamad dan menunggu tindakannya untuk menyelesaikan
perkara ini.


PEMANDU LORI PANDU LAWAN ARUS SEHINGGA SEBABKAN KEMALANGAN DITAHAN

JOHOR BAHRU: Seorang pemandu lori dipercayai memandu melawan arus di Kilometer 5.5 Lebuh Raya Linkedua, Iskandar Puteri sehingga menyebabkan kemalangan, ditahan petang tadi.

Ketua Polis Daerah Iskandar Puteri ACP Rahmat Ariffin berkata lelaki berusia 41 tahun yang didapati di bawah pengaruh alkohol itu, ditahan pada pukul 4.40 petang tadi bagi membantu siasatan.

Beliau berkata terdahulu pihaknya menerima laporan kemalangan membabitkan sebuah lori dengan dua buah kereta jenis Mercedes Benz dan Nissan Almera kira-kira 4.30 petang.

Rahmat berkata siasatan awal mendapati kemalangan dipercayai berlaku apabila pemandu lori berkenaan dalam perjalanan dari Kulai menghala ke Pelabuhan Tanjung Pelepas.

“Apabila sampai di kawasan rehat dan rawat (R&R) Gelang Patah menghala ke Selatan, pemandu lori berkenaan telah terlepas susur ke Pelabuhan Tanjung Pelepas.

“Pemandu lori itu memandu melawan arus untuk masuk semula ke susur Pelabuhan Tanjung Pelepas,” katanya dalam satu kenyataan, malam ini.

Rahmat berkata lori yang dipandu di lorong paling kanan melawan arus dan bertembung dengan dua buah kereta jenis Mercedes Benz dan Nissan Almera, yang berada di laluan tersebut.

Rahmat berkata pemandu kereta Mercedes Benz yang mengalami kecederaan pada bahagian leher dan kaki, dibawa untuk rawatan lanjut di Hospital Sultanah Aminah.

Beliau berkata kes disiasat di bawah Seksyen 44 (1) Akta Pengangkutan Jalan 1987.

Terdahulu, tular sebuah video di media sosial berdurasi 50 saat menunjukkan sebuah lori yang dipandu melawan arus di Linkedua.–AlHijrah Online


OIC MAHU INDIA AMBIL TINDAKAN TERHADAP CETUS KEGANASAN DI NEW DELHI

NEW DELHI: Pertubuhan Kerjasama Islam (OIC) pada Khamis menggesa kerajaan India mengambil tindakan terhadap dalang di sebalik keganasan yang tercetus di New Delhi yang meragut lebih 30 nyawa.

Dalam satu kenyataan, pertubuhan beribu pejabat di Jeddah yang mewakili 57 negara itu turut  mengutuk keganasan tersebut.

Sementara itu, angka kematian meningkat kepada 34 dan lebih 200 dilaporkan cedera dalam kekacauan yang tercetus susulan kontroversi mengenai Akta Pindaan Kewarganegaraan (CAA).

Mangsa yang cedera dirawat di Hospital Guru Teg Bahadur.

Rusuhan itu turut menyebabkan penduduk berada dalam ketakutan. — BERNAMA


GEMPA BUMI FILIPINA : ENAM MAUT, HAMPIR 200 LAGI CEDERA

HANOI : Sekurang-kurangnya enam orang maut manakala hampir 200 lagi cedera dalam gempa bumi bermagnitud 6.6 yang melanda wilayah Cotabato di selatan Pulau Mindanao, Filipina pada Selasa, lapor Agensi Berita Vietnam (VNA) memetik kenyataan pihak berkuasa tempatan.

Menurut Institut Volkanologi dan Seismologi Filipina, gegaran melanda di kawasan yang terletak 25 kilometer dari tenggara pekan Tulunan dengan kedalaman 7 kilometer.

Mark Timbal, jurucakap Majlis Pengurusan dan Pengurangan Risiko Bencana Negara (NDRRMC), berkata antara mangsa yang maut ialah seorang kanak-kanak lelaki berusia 7 tahun.Gempa bumi kuat itu dirasai di Kidapawancity, wilayah Sarangani, bandar Davao, Koronadalcity, bandar Cagayan de Oro, bandar General Santos, bandar Zamboanga dan wilayah Bukidnon.Para pegawai melaporkan bahawa gegaran telah memutuskan bekalan elektrik di kebanyakan wilayah yang terjejas, menumbangkan tiang elektrik dan memecahkan kaca.

Pesakit di lima hospital dalam lokaliti yang terjejas telah dipindahkan atas alasan keselamatan, kata mereka.

Ia adalah gempa bumi yang kedua terkuat pernah menggegarkan wilayah Cotabato di pusat bandar wilayah Mindanao bulan ini.Pekan Tulunan juga berada di pusat gempa bermagnitud 6.3 yang melanda wilayah itu pada 16 Okt. — BERNAMA


PM BAKAL UMUM SATU LAGI BERITA BAIK SEBELUM HARI RAYA

KUALA LUMPUR: Perdana Menteri Datuk Seri Anwar Ibrahim dijangka akan mengumumkan berita gembira menjelang Hari Raya Aidilfitri tidak lama lagi.

Perkara itu dimaklumkan Menteri Pembangunan Kerajaan Tempatan, Nga Kor Ming dalam satu ciapan di Twitter semalam.

“Kerajaan Perpaduan akan membawa satu lagi berita baik yang bakal diumumkan oleh perdana menteri menjelang Hari Raya Aidilfitri tahun ini. Nantikan,” katanya.

Setakat ini tiada maklumat berhubung perkara yang bakal diumumkan perdana menteri namun berdasarkan maklum balas warga net, antara yang diharapkan ialah pemberian tol percuma serta cuti tambahan. – AlHijrah Online


BAGASI BERISI BAHAGIAN MANUSIA DITEMUKAN DI TEPI LEBUH RAYA PLUS

KUALA LUMPUR: Sebuah bagasi hitam yang mengandungi beberapa bahagian badan manusia ditemukan di tepi Lebuhraya Utara Selatan (PLUS), berhampiran susur Rawang Selatan di sini, pagi tadi.

Mengesahkan perkara itu, Ketua Polis Daerah Sungai Buloh Supt Shafa’aton Abu Bakar berkata beg berkenaan ditemukan orang awam pada kira-kira 11.30 pagi.

Beliau berkata hasil pemeriksaan polis menemukan beberapa bahagian badan (bahu ke pinggang) yang dikerat tanpa bahagian kepala dan kedua-dua tangan dalam bagasi itu.

“Identiti mangsa belum dikenal pasti dan anggota badan berkenaan dibawa ke Hospital Sungai Buloh untuk proses selanjutnya,” katanya ketika dihubungi.

Beliau berkata setakat ini polis membuka kertas siasatan mengikut Seksyen 302 Kanun Keseksaan kerana membunuh.–AlHijrah Online


BANJIR JOHOR: DUA WARGA EMAS TERPERANGKAP DI RUMAH MAUT

SEGAMAT: Dua warga emas ditemukan maut selepas dipercayai terperangkap di kediaman masing-masing di Kampung Kwongsai, Chaah, di sini, pagi tadi, sekali gus menjadi korban terbaharu banjir di negeri ini.

Ketua Polis Daerah Segamat Supt Ahmad Zamry Marinsah berkata mayat lelaki dan wanita berusia lingkungan 70 tahun itu ditemukan kira-kira 11 pagi oleh sepasukan anggota ketika membuat pemantauan selepas banjir surut di kawasan itu.

“Kedua-dua mangsa tinggal seorang diri di rumah masing-masing dan ketika kejadian, rumah mereka ditenggelami air sehingga paras bumbung.

“Jiran memaklumkan mangsa tidak mahu meninggalkan rumah ketika air sedang naik kerana beranggapan banjir tidak akan berlaku,” katanya pada sidang media di Ibu Pejabat Polis Daerah Segamat di sini, hari ini.

Beliau berkata mayat kedua-dua mangsa dibawa ke Hospital Segamat untuk bedah siasat.

Dalam perkembangan berkaitan, Ahmad Zamry berkata banjir di daerah itu turut menjejaskan kawasan perumahan polis di Chaah dan Bandar Segamat, melibatkan 169 keluarga pegawai dan anggota polis.

Beliau yang menyifatkan banjir itu sebagai terburuk setakat ini, turut menyebabkan dua laluan utama ditutup hingga petang ini iaitu Jalan Jabi-Bukit Tempurung (Segamat) sejauh 10 kilometer dan Jalan Kampung Tungku Tiga-Felda Pemanis.

“Laluan yang sebelum ini ditutup iaitu KM151.0 Jalan Johor Bharu-Seremban sudah mula dibuka kepada pengguna,” katanya. –AlHijrah Online


PARLIMEN BUBAR, KERAJAAN SEMENTARA TADBIR NEGARA

KUALA LUMPUR: Negara kini ditadbir oleh kerajaan sementara, dan segala urusan urusan kerajaan akan dijalankan oleh kerajaan berkenaan selepas Parlimen dibubarkan hari ini.

Pakar perlembagaan yang juga Pensyarah Undang-undang dan Polisi Universiti Teknologi Malaysia (UTM), Profesor Madya Dr Muhammad Fathi Yusof berkata berdasarkan kepada Konvensyen Perlembagaan, kerajaan sementara atau ‘caretaker government’ akan memerintah sesebuah negara bermula daripada pembubaran Parlimen sehingga kepada penubuhan kerajaan baru selepas Pilihan Raya Umum (PRU) diadakan.

Beliau berkata tiada sebarang formaliti diperlukan untuk pembentukan kerajaan sementara kerana ia terbentuk dengan sendiri sebaik Parlimen dibubar.

“Di Malaysia kita tiada panduan bertulis, tapi kita sepatutnya mengguna pakai amalan konvensyen Perlembagaan yang sesuai dengan sistem demokrasi berparlimen dengan had-had tertentu,” katanya kepada Bernama di sini.

Teka teki mengenai bila Parlimen dibubar bagi memberi laluan kepada PRU15 terjawab selepas Perdana Menteri Datuk Seri Ismail Sabri mengumumkan pembubaran Parlimen berkuat kuasa hari ini.

Muhammad Fathi berkata antara had itu termasuk sekatan ke atas kuasa badan eksekutif, dengan peranan mereka hanya terhad kepada peranan pentadbiran asas untuk memastikan kelancaran hal ehwal pentadbiran kerajaan.

Berikutan itu, beliau berkata Perdana Menteri dan ahli kabinet tidak harus dibenarkan membuat keputusan dasar utama yang berkemungkinan melakukan sesuatu yang dibuat oleh kerajaan yang baharu, membuat pelantikan ke jawatan penting atau membuat kontrak atau aku janji yang memberi kesan besar.

Selain itu, Muhammad Fathi berkata kerajaan sementara tidak dibenarkan menggunakan dana dan jentera kerajaan untuk iklan politik semasa tempoh berkempen dalam PRU.

Bagi Ahli Majlis Profesor Negara Prof Dr Nik Ahmad Kamal Nik Mahmood prinsip utama kerajaan Persekutuan ialah tiada perbelanjaan boleh dibuat jika ia tidak diluluskan Parlimen.

Bekas Pensyarah Undang-Undang Universiti Islam Antarabangsa Malaysia (UIAM) itu berpandangan Perdana Menteri yang menerajui kerajaan sementara juga tidak sepatutnya melantik pembantu kerana kerajaan boleh berjalan dengan sokongan dan bantuan penjawat awam di bawah Ketua Setiausaha Negara.

Ditanya mengenai tempoh mandat kerajaan sementara, Nik Ahmad Kamal berkata terdapat pandangan mengatakan bahawa kerajaan sementara masih berfungsi selagi belum ada kerajaan baharu dilantik manakala pendapat lain mengatakan bahawa kerajaan sementara ini tamat apabila sampai hari mengundi.

“Saya lebih cenderung kepada pendapat pertama kerana jentera kerajaan seharusnya terus berfungsi semasa hari pilihan raya, dan selepas, sehinggalah kerajaan baharu dilantik dengan Perdana Menteri yang baharu mengangkat sumpah,” katanya. – AlHijrah Online


20,000 PESERTA DIJANGKA HADIR HIMPUNAN MALAYSIA BERSAMA PALESTIN

KUALA LUMPUR: Seramai 20,000 orang dijangka menyertai Himpunan Malaysia Bersama Palestin yang diadakan di Stadium Axiata Arena, Bukit Jalil di sini, malam ini.

Presiden Angkatan Belia Islam Malaysia (ABIM) Muhamad Faizal Abdul Aziz berkata perhimpunanan itu dijadualkan bermula dengan solat Maghrib disusuli solat hajat yang dipimpin imam dan qari dari Palestin Shaykh Rami As-Sousi.

“Turut menjadi fokus perhimpunan ialah ucapan komitmen pemimpin pertubuhan bukan kerajaan (NGO) dan parti politik yang mewakili rakyat Malaysia yang konsisten bersama perjuangan rakyat Palestin, manakala acara kemuncaknya sudah pasti ucapan daripada Perdana Menteri Datuk Seri Anwar Ibrahim sendiri,” katanya ketika dihubungi Bernama.

Perhimpunan dikekolakan ABIM dan Global Peace Malaysia (GPM) selaku penganjur utama itu, dijangka bermula pada 7.30 hingga 10.30 malam dan turut melibatkan lebih 40 NGO seperti Malaysian Humanitarian Aid And Relief (MAHAR) dan Majlis Perundingan Pertubuhan Islam Malaysia (MAPIM).

“Kami harapkan perjuangan membela rakyat Palestin berterusan kerana bagi ABIM, himpunan yang dianjurkan ini bukan penamat, tetapi sebagai satu nafas baharu untuk rakyat Malaysia dan masyarakat antarabangsa terus memperjuang hak rakyat Palestin.

“Harapan kami agar perjuangan ini turut sama disambut oleh generasi akan datang agar penjajahan Zionis Israel berakhir di Palestin,” katanya yang memaklumkan ABIM sudah menghantar tiga memorandum kepada pihak berkaitan bagi menyatakan kemarahan rakyat Malaysia terhadap kezaliman Zionis Israel.

Sementara itu, Presiden MAHAR Jismi Johari berkata program malam ini bukan sahaja untuk mempamerkan sokongan jitu rakyat Malaysia kepada penduduk Palestin, tetapi juga untuk mendidik orang ramai mengenai sejarah dan perkembangan konflik yang melanda negara Timur Tengah itu.

“Orang ramai boleh datang dan mendengar ucapan mengenai apa sebenarnya yang berlaku di Palestin. Ini adalah peluang yang baik untuk mendapatkan seberapa banyak maklumat yang boleh berhubung isu ini.. isu ini bukan semata-mata atas perjuangan agama, tetapi ia juga melibatkan isu berkaitan hak asasi manusia,” katanya.

Beliau berkata peserta digalakkan memakai baju berwarna putih serta mengibarkan bendera Palestin dan Jalur Gemilang sebagai tanda solidariti Malaysia kepada Palestin.

“Saya juga menasihatkan orang ramai yang ingin menyertai himpunan ini untuk datang awal kerana pintu stadium akan dibuka pada 6.30 petang,” katanya dan menambah trak makanan turut disediakan, selain persembahan oleh artis terkemuka antaranya Datuk Seri Siti Nurhaliza dan Faizal Tahir. — AlHijrah Online


INGKAR SOP, HUKUMAN LEBIH BERAT DALAM ORDINAN DARURAT

KUALA LUMPUR: Kerajaan sedang menggubal hukuman lebih berat dalam Ordinan Darurat bagi mengenakan kompaun dan denda bagi kesalahan individu atau syarikat yang melanggar prosedur operasi standard (SOP) Perintah Kawalan Pergerakan (PKP).

Menurut Menteri Kanan (Keselamatan) Datuk Seri Ismail Sabri Yaakob, melalui pelaksanaan ordinan tersebut, individu yang dihadapkan ke mahkamah akan dikenakan denda yang lebih tinggi berbanding sekarang.

Ia susulan masih ramai yang gagal mematuhi SOP yang telah ditetapkan oleh Menteri Keselamatan Negara (MKN) dan Kementerian Kesihatan (KKM) bagi memutuskan rantaian COVID-19.

“Saya harap rakyat tidak perlulah sehingga diambil tindakan oleh pihak berkuasa kerana disiplin diri yang paling penting.

“Tuan-tuan perlu patuh kepada setiap SOP yang dikeluarkan kerana SOP yang dikeluarkan bukan untuk menyusahkan rakyat tetapi memastikan kesihatan tuan-tuan dapat dijaga dengan baik,” katanya dalam sidang media.

Terdahulu, Ismail Sabri memaklumkan seramai 494 individu ditahan akibat melanggar SOP sewaktu dalam tempoh PKP.

Dalam jumlah tersebut, seramai 464 individu telah dikompaun sementara 29 direman dan seorang dibebaskan dengan jaminan polis.—AlHijrah Online


MYCARECOV19 JAKIM BERI KHIDMAT NASIHAT, BIMBINGAN

KUALA LUMPUR: Jabatan Kemajuan Islam Malaysia (JAKIM) menubuhkan Bilik Gerakan MyCareCov19 yang membuka talian khidmat nasihat dan bimbingan kepada orang ramai sepanjang Perintah Kawalan Pergerakan (PKP).

Bilik Gerakan MyCareCoV19 yang mula beroperasi sepenuhnya mulai semalam itu adalah sebahagian inisiatif MyCareCoV19 digerakkan JAKIM.

Timbalan Ketua Pengarah (Dasar) JAKIM, Hakimah Mohd Yusoff berkata, bilik gerakan itu beroperasi di Bahagian Keluarga, Sosial dan Komuniti (KSK) JAKIM di aras 4, Blok B, Kompleks Islam Putrajaya.

Katanya, inisiatif itu turut mendapat kerjasama agensi agama di bawah Menteri di Jabatan Perdana Menteri(Hal Ehwal Agama) iaitu Jabatan Kehakiman Syariah Malaysia (JKSM) dan Jabatan Agama Islam Wilayah Persekutuan (JAWI).

Ia juga disokong Kementerian Pembangunan Wanita, Keluarga dan Masyarakat (KPWKM), Kementerian Perumahan dan Kerajaan Tempatan (KPKT), Kementerian Belia dan Sukan (KBS) dan Kementerian Wilayah Persekutuan (KWP).

“Modus operandi Bilik Gerakan MyCareCoV19 ini ialah sedaya upaya untuk memeluk emosi golongan yang terjejas akibat PKP tanpa mengira kaum dan agama melalui perkongsian rasa, khidmat nasihat dan bimbingan yang diberi kepada mereka.

“Selain itu langkah proaktif yang dilakukan oleh MyCareCoV19 ini ialah dengan menghubungi kumpulan sasar yang dicadangkan oleh KPWKM, KPKT, KBS dan KWP,” katanya dalam kenyataan di sini hari ini.

Hakimah berkata seramai lapan petugas dan 20 kaunselor akan terlibat secara harian dalam memberi khidmat kepada kumpulan sasar.

Beliau berkata Bilik Gerakan MyCareCov19 itu boleh dihubungi melalui talian 03-8870519/7527/7528 atau emel kepada mycarecov19@islam.gov.my. Petugas juga akan menghubungi kumpulan sasar melalui talian 03-88707000.

Sebanyak 43 panggilan dan 12 emel diterima daripada klien dan lima panggilan susulan kes direkodkan pada hari pertama MyCareCov19 dibuka semalam. — AlHijrah Online


REMAJA HILANG DI PANTAI CEMPAKA DITEMUKAN LEMAS

KUANTAN: Remaja lelaki yang didakwa hilang selepas dihanyutkan ombak semasa mandi di Pantai Cempaka di sini pada Jumaat, ditemukan lemas pada 11.50 malam tadi.

Ketua Polis Daerah Kuantan ACP Wan Mohd Zahari Wan Busu berkata mayat Nazrul Aimi Shah Kamarul Bahri, 15, ditemukan  oleh orang awam terdampar di Pantai Sepat, kira-kira 2.5 kilometer dari lokasi dia didakwa hilang.

“Keluarga mangsa telah mengesahkan identiti mangsa di lokasi kejadian,” katanya menerusi kenyataan di sini hari ini.

Beliau berkata mayat dibawa ke Hospital Tengku Ampuan Afzan (HTAA) di sini untuk bedah siasat.

Mangsa yang beralamat di Taman Kempadang Perdana di sini, didakwa hilang semasa dia bersama empat rakan mandi di pantai itu, selepas mereka dipukul ombak dan dihanyutkan ke kawasan agak dalam.

Bagaimanapun, semua rakannya berjaya menyelamatkan diri dengan berenang ke pantai.

Semasa kejadian, keadaan pantai didapati berombak tinggi dan air laut pasang selain angin kencang.–AlHijrah Online


PRU-15: JOHOR, KELANTAN UMUM CUTI GANTIAN AHAD INI

KUALA LUMPUR: Kerajaan Johor dan Kelantan, masing-masing hari ini mengumumkan cuti gantian pada 20 Nov (Ahad) sempena Pilihan Raya Umum ke-15 (PRU15) yang akan berlangsung pada Sabtu ini.

Di JOHOR, Menteri Besar Datuk Onn Hafiz Ghazi berkata pemberian cuti tersebut adalah atas perkenan Sultan Johor Sultan Ibrahim Almarhum Sultan Iskandar yang berkenan menggantikan hari kelepasan am Jumaat ini kepada Ahad.

“Setelah mendapat perkenan Sultan Johor, kerajaan negeri bersetuju untuk menggantikannya dengan cuti gantian pada 20 Nov ini iaitu Ahad,” katanya menerusi hantaran di Facebook rasmi.

Onn Hafiz berkata cuti gantian tersebut juga adalah sebagai tanda penghargaan kepada pengundi yang keluar menunaikan tanggungjawab.

“Percayalah, setiap undi anda akan memastikan proses demokrasi dan pembangunan negara terus berkembang. Ini adalah demi kesejahteraan hidup rakyat Johor dan Malaysia amnya, melangkaui lima tahun akan datang,” katanya.

Di KELANTAN, Menteri Besar Datuk Ahmad Yakob berkata keputusan itu dibuat selaras dengan pengumuman Perdana Menteri Datuk Seri Ismail Sabri Yaakob pada Isnin lepas yang mengumumkan 18 dan 19 Nov sebagai hari kelepasan am.

“Majlis Mesyuarat Kerajaan Negeri bersidang pada hari ini bersetuju untuk mengisytiharkan tarikh 18 dan 19 Nov 2022 (Jumaat dan Sabtu) sebagai Hari Kelepasan Am bagi seluruh negeri Kelantan.

“Memandangkan Hari Kelepasan Am tersebut jatuh pada hari Kelepasan Mingguan bagi negeri Kelantan iaitu pada Jumaat dan Sabtu, maka hari berikutnya iaitu Ahad, 20 Nov 2022, dijadikan Hari Kelepasan Am,” katanya dalam kenyataan di sini hari ini.

Ahmad berkata perkara berkenaan adalah selaras dengan Pekeliling Perkhidmatan Negeri Bilangan 7 Tahun 1996.

Ismail Sabri pada Isnin lepas mengumumkan 18 dan 19 Nov sebagai hari kelepasan am bagi memastikan Keluarga Malaysia tidak melepaskan tanggungjawab kepada negara.

Perdana Menteri memaklumkan 30 konsesi lebuh raya telah bersetuju menawarkan kadar tol percuma selama dua hari sempena PRU15, bagi memudahkan pengundi pulang ke kampung halaman untuk mengundi.

Tol percuma tersebut akan bermula dari 12.01 tengah malam 18 Nov (Jumaat) hingga 11.59 malam pada hari Sabtu, 19 Nov melibatkan semua kenderaan jenis persendirian, Kelas 1 sahaja yang dianggarkan sekitar 90 peratus dari jumlah keseluruhan kenderaan di lebuh raya.

Suruhanjaya Pilihan Raya (SPR) menetapkan Sabtu ini (19 Nov) sebagai hari pengundian.

Di KUALA TERENGGANU, kerajaan negeri turut mengumumkan 20 Nov ini sebagai cuti gantian sempena PRU15 yang akan berlangsung pada Sabtu ini.

Setiausaha Kerajaan negeri, Tengku Seri Bijaya Raja, Datuk Tengku Farok Hussin Tengku Abdul Jalil berkata keputusan itu dibuat memandangkan hari kelepasan am tersebut jatuh pada hari kelepasan mingguan bagi Terengganu iaitu pada hari Jumaat dan Sabtu.

“Maka hari kelepasan am yang jatuh pada 19 Nov akan digantikan pada hari berikutnya iaitu 20 Nov, selaras dengan Seksyen 3, Akta Hari Kelepasan 1951,” katanya dalam kenyataan hari ini.–AlHijrah Online


ZAMBRY MULAKAN LAWATAN RASMI PERTAMA KE IRAQ MULAI RABU

PUTRAJAYA:  Menteri Luar Datuk Seri Dr Zambry Abdul Kadir memulakan lawatan rasmi pertamanya ke Iraq mulai Rabu (23 Ogos) hingga Jumaat (25 Ogos) atas jemputan rakan sejawatannya Dr Fuad Hussein yang juga Timbalan Perdana Menteri Hal Ehwal Antarabangsa dan Menteri Luar Iraq.

Semasa lawatan itu, Zambry dijangka mengadakan kunjungan hormat ke atas para pemimpin Iraq dan mengadakan pertemuan dua hala dengan Fuadm bagi menyusul perbincangan yang berlangsung di luar Mesyuarat Biro Penyelarasan Pergerakan Negara-Negara Berkecuali (NAM) Peringkat Menteri Luar pada 5 Julai 2023.

“Pertemuan ini akan memberi peluang terbaik kepada Malaysia untuk mengukuhkan lagi hubungan dua hala yang telah lama terjalin dengan Iraq, selain meneroka bidang kerjasama baharu yang mempunyai kepentingan bersama,” menurut kenyataan Kementerian Luar (Wisma Putra) pada Rabu.

Zambry juga akan mengambil peluang mengadakan sesi libat urus bersama komuniti perniagaan Iraq di Baghdad bagi meneroka potensi ekonomi antara kedua-dua negara.

Lawatan Zambry ke Iraq merupakan kunjungan rasmi pertamanya ke Iraq sejak memegang jawatan itu pada 2 Dis, 2022 dan akan diiringi pegawai kanan Wisma Putra serta delegasi perniagaan.

Iraq merupakan rakan dagangan keenam terbesar Malaysia dan sumber import ketujuh terbesar dalam kalangan negara di Asia Barat.

Jumlah dagangan pada 2022 bernilai RM4.68 bilion (US$1.07 bilion), meningkat 24.3 peratus berbanding RM3.76 bilion (US$0.91 bilion) pada 2021.–AlHijrah Online


PM TIBA DI PERDANA PUTRA BAGI MENYAMPAIKAN PERUTUSAN KHAS

PUTRAJAYA: Perdana Menteri Datuk Seri Ismail Sabri Yaakob tiba di Perdana Putra tengah hari ini bagi menyampaikan perutusan khas yang dijadualkan pada pukul 3 petang ini, ketika spekulasi pembubaran Parlimen bagi memberi laluan untuk Pilihan Raya Umum ke-15 (PRU-15) semakin memuncak.

“Pukul 3 (petang) saya umum,” katanya ketika ditanya mengenai pengisian perutusan khas pada pukul 3 petang yang telah diuar-uarkan melalui saluran sosial media beliau.

Ditanya perutusan itu mengenai apa, Ismail Sabri berkata: “adalah..”.

Kenderaan yang membawa Ismail Sabri Yaakob kelihatan memasuki bangunan Perdana Putra pukul kira-kira 1.35 tengah hari.

Ismail Sabri sebelum ini dijadualkan menghadiri Perhimpunan Agung Malaysian Indian Congress (MIC) ke-76 di Pusat Pameran dan Konvensyen MATRADE, Kuala Lumpur pada 2.30 petang. – AlHijrah Online


TIADA TARIKH TIDAK ELOK UNTUK BERNIKAH DALAM ISLAM – ZULKIFLI

KUALA LUMPUR: Dakwaan sesetengah individu wujud tarikh tidak elok untuk bernikah dalam Islam disangkal Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri.

Jelas beliau tidak ada tarikh yang dilarang untuk bernikah dan pasangan digalakkan bernikah apabila mereka telah bersedia.

“Kahwinlah bila dah sampai seru dan matang. Ada para ulama’ sebagaimana kata Imam al-Nawawi, menggalakkan nikah bulan Syawal.

“Rasulullah SAW menikahi isterinya Aishah pada bulan Syawal,” kata Zulkifli menerusi akaun Twitternya ketika membalas pertanyaan warganet berhubung tarikh yang dilarang bernikah dalam Islam.

Tambahnya isteri Rasullullah, Aishah, juga menggalakkan wanita untuk bernikah pada bulan syawal. — AlHijrah Online / Zaim Zamani